Šta donose izmene i dopune Zakona o radu i Zakona o zapošljavanju stranaca - Bojović Drašković Popović & Partners\n02.02.2018. Bilteni, Radno pravo\nNarodna skupština Republike Srbije je nedavno usvojila izmene i dopuna Zakona o radu i Zakona o zapošljavanju stranaca koje nisu značajnijeg obima, ali ipak predviđaju nekoliko novina od značaja za poslodavce.\nSkraćenje roka za prijavljivanje zaposlenih na obavezno socijalno osiguranje\nPoslodavac je dužan da na osnovu ugovora o radu ili drugog ugovora o obavljanju poslova podnese jedinstvenu prijavu na obavezno socijalno osiguranje najkasnije pre stupanja zaposlenog i drugog radno angažovanog lica na rad kod poslodavca. Propuštanje propisanog roka za podnošenje jedinstvene prijave na obavezno socijalno osiguranje je prekršaj za koji se izriče novčana kazna.\nUvedena je obaveza vođenja nove evidencije, i to dnevne evidencije o prekovremenom radu zaposlenih, s tim da nisu propisani obavezni elementi ove evidencije. Nepoštovanja ove obaveze takođe predstavlja prekršaj za koji je predviđena novčana kazna.\nDostavljanje upozorenja o postojanju razloga za otkaz ugovora o radu\nJedna od novinama odnosi se na dostavljanje upozorenja o postojanju razloga za otkaz ugovora o radu. U skladu sa novim zakonskim rešenjem, detaljne odredbe zakona kojima se reguliše dostavljanju rešenja o otkazu ugovora o radu se ubuduće primenjuju i na dostavljanja upozorenja.\nPooštravanje kazni za nepoštovanje zakonskih odredbi\nNovčane kazne za nepoštovanje pojedinih zakonskih odredbi su značajno povećane, a uveden je i novi prekršaj za neplaćanje otpremnine.\nNovi izuzeci od primene zakona\nNovim odredbama se precizira da se Zakon o zapošljavanju stranaca ne primenjuje na člana porodice člana diplomatsko-konzularnog predstavništva države sa kojom Republika Srbija ima zaključen bilateralni sporazum kojim se licu omogućava obavljanje plaćene delatnosti u Republici Srbiji. Članovi autorske i glumačke ekipe takođe se izuzimaju od primene zakona zbog specifičnosti njihovog položaja kao i specifičnosti audiovizuelne industrije, a u cilju podsticanja audiovizuelne proizvodnje u Republici Srbiji.\nRadne dozvole za posebne slučajeve zapošljavanja, za osposobljavanje i usavršavanje\nUvedena je i nova vrsta radne dozvole za posebne slučajeve zapošljavanja, i to radna dozvola za osposobljavanje i usavršavanje. Predviđeno je da se ova vrsta radne dozvole izdaje ukoliko stranac poseduje odobrenje za privremeni boravak u Republici Srbiji i zaključen ugovor sa poslodavcem o obavljanju obuke, pripravničkog staža, stručne prakse, stručnog osposobljavanja, odnosno usavršavanja. Kao i u ostalim slučajevima, radna dozvola se izdaje za period trajanja privremenog boravka.\nProduženja radne dozvole za upućena lica i radne dozvole za kretanje u okviru privrednog društva\nUvedena je i mogućnost produženja radne dozvole za upućena lica i kretanje u okviru privrednog društva, koja obavljaju poslove ili usluge od interesa za Republiku Srbiju, tako što se propisuje da se radna dozvola za kretanje u okviru privrednog društva može produžiti najduže do dve godine.\nRok za podnošenje zahteva za produženje radne dozvole\nPrema novom rešenju, zahtev za produženje dozvole za rad podnosi se najranije 30 dana pre isteka važeće radne dozvole, a najkasnije pre isteka roka važenja prethodne dozvole. S obzirom da je prethodna odredba bila neprecizna i stvarala probleme u praksi, usvojeno je novo zakonsko rešenje koje na precizan način reguliše ovo pitanje.


Nemačka vlada neće uvoditi generalno ograničenje brzine na autoputevima - Ekonomske Vesti\nNemačka vlada neće uvoditi generalno ograničenje brzine na autoputevima\n29. jan. 2019 29. jan. 2019 Andrija Matić 0 Comments\nPortparol nemačke vlade Štefen Zajbert izjavio je u ponedeljak da nemačka vlada ne razmišlja o uvodjenju generalnog ograničenja brzine na nemačkim autoputevima od 130 kilometara na sat.\nPotrebu za uvodjenjem generalnog ograničenja brzine kategorično je odbacio i nemački ministar saobraćaja Andreas Šojer, i takvu ideju je ocenio kao nerealističnu.\nŠojer tvrdi da su nemački autoputevi najsigurniji na svetu.\nPrema podacima nemačke statistike, na koje se pozvao nemački javni servis, broj poginulih na svim putevima u Nemačkoj bio je 2017. godine (3.180) na najnižem nivou u poslednjih više od 60 godina odnosno za 85 odsto niži nego 1970. godine kad je poginulo više od 20.000 ljudi.\nBroj poginulih je pao i na nemačkim autoputevima, ali manje nego na regionalnim i drugim putevima: sa 943 poginulih 1980. godine na 409 poginulih 2017. godine, jedna trećina zbog prekomerne brzine. Ali je broj teško povredjenih na nemačkim autoputevima porastao sa 4.924 u 2010. godini na 5.974 u 2017. godini.\nKao kriterijum sigurnosti puteva uzima se i broj poginulih na milion stanovnika. Nemački javni servis iznosi podatke prema kojima ispada da je u Nemačkoj postoji znatno veći rizik da gradjanin pogine u saobraćajnoj nesreći nego da bude ubijen. Naime, na milion stanovnika u Nemačkoj godišnje pogine u saobraćajnim nesrećama 39 ljudi ili 3.180 ukupno. Iste 2017. godine u Nemačkoj je ubijeno 405 ljudi.\nPo ovom kriterijumu bolje od Nemačke su: Švedska (25), Danska (30), Holandija (31).\nPrema anketama, 51 odsto nemačkih gradjana se izjasnilo za uvodjenje generalnog ograničenja brzine na nemačkim autoputevima na 130 kilometara na sat.\nU Nemačkoj su, osim toga, interesi automobilske industrije od prioritetnog značaja.\nSem o ograničenju brzine, u Nemačkoj se, ali ogorčena diskusija vodi oko gornje dozvoljene vrednosti štetnih materija, koje emituju automobili, a s krajnjim ciljem da se spreče nove zabrane ulaska automobila u pojedine delove nemačkih gradova.\n← 30 godina posle ujedinjenja: Kako ukinuti razliku izmedju zapadne i istočne Nemačke\nEnergetska zajednica će se o Turskom toku kroz Srbiju izjasniti narednih dana →


Jelen pivo u kampanji "Za naša dobra vremena"\nPod sloganom “Za naša dobra vremena” Jelen pivo poziva potrošače da se prisete tradicija, otkriju ono što su davno zaboravili, kao i da na taj način potraže inspiraciju za stvaranje novih uspomena.\nNazdravljanje nije nov običaj, a tokom vremena su se razvili različiti rituali vezani za njega, kao i specifičan bonton. Ono što je zajedničko prilikom nazdravljanja je da svaki narod ima svoju tradicionalnu zdravicu, koja može da se sastoji od jedne reči pa do čitavih fraza. Ono što je zajedničko za svaku je da zdravicom prizivamo uspomene i nadamo se stvaranju novih, saopšteno je iz kompanije.\nZato Jelen pivo poziva da sledeća zdravica bude “Za naša dobra vremena” koja će podstaći stvaranje nezaboravnih doživljaja sa dragim ljudima, a svaki gutljaj Jelen piva da podseća na osmeh, radost i druženje, zaključuje se u saopštenju kompanije.\nizvor, foto: Apatinska pivara\nSokobanja dobila kompletan sistem za primarnu selekciju otpada\nJelen ispratio orlove na Mundijal uz pesmu „Pukni zoro“


Beograd: Bez previše zvaničnih reagovanja na 10 godina optužnice\nJedino je predsednik Nacionalnog saveta za saradnju sa Haškim sudom Rasim Ljajić, izjavio da država ne pregovara sa Mladićem i nema saznanja o tome gde se on nalazi. Nikad se, kaže Ljajić, intenzivnije nije radilo na pronalaženju Mladića, a saradnja a haškim Tužilaštvom nikada nije bila bolja na tom planu. U te provere mogućih lokacija na kojima se Mladić nalazi uključene su i određene bezbednosne strukture iz međunarodne zajednice, rekao je Ljajić, dodao da nije isključeno da Mladića štite pojedinci i odbacio mogućnost da postoji organizovana struktura u Vojsci koja ga čuva.\nSaradnja sa NATO, započeta potpisivanjem Sporazuma o kopnenim linijama komunikacija između ove vojne alijanse i državne zajednice naišla je na brojne otpore u političkim strukturama Srbije. Zbog toga je šef diplomatije Srbije i Crne Gore Vuk Drašković bio primoran da ponovo upozori da ograđivanje pojedinih srpskih ministara od Sporazuma dovodi u opasnost politiku pristupanja Partnerstvu za mir i približavanje zemlje Evropskoj uniji.\nPomoćnik ministra odbrane državne zajednice Vukašin Maraš izjavio je da Sporazum treba da bude ratifikovan u parlamentima Srbije i Crne Gore jer je on, sa stanovišta opštih interesa zemlje i pretenzija da uđemo u Partnerstvo za mir i NATO, doprinos koji otvara bržu perspektivu saradnje i dobrih odnosa sa NATO alijansom.


Hemioterapija je jedan od načina lečenja malignih oboljenja kod dece, i primenjuje se bilo kao jedini način lečenja (leukemije) ili kao deo kombinovanog terapijskog postupka koji sačinjavaju primena radioterapije (zračenja) i hirurških procedura (operacije).\nIzraz hemioterapija podrazumeva primenu hemijskih supstanci u lečenju, i u širem smislu znači primenu svakog hemijskog jedinjenja u lečenju neke bolesti – primenu antibiotika, lekova protiv povišenog krvnog pritiska, lekova za snižavanje holesterola i slično. Ipak, u medicinskom rečniku kao i u široj upotrebi, hemioterapija označava primenu specifičnih lekova u lečenju malignih oboljenja.\nLekovi koji se koriste u lečenju malignih bolesti nazivaju se citostatici, a za hemioterapiju se nekada koristi i izraz citotoksična terapija. Ovaj naziv potiče od načina delovanja citostatskih lekova, a znači uništavanje malignih ćelija.\nRazvoj ove posebne grupe lekova kao i njihova primena po određenim pravilima (koja su definisana u hemioterapijskim protokolima, a odnose se na doze lekova i razmak između ciklusa hemioterapije) zasnovan je na karakteristikama malignih ćelija po kojima se razlikuju od zdravih tkiva. Naime, maligne ćelije se najčešće brže razmnožavaju od sličnih ćelija zdravog tkiva, ali istovremeno su i osetljivije na dejstvo određenih terapijskih postupaka (bilo da se radi o primeni citostatika ili zračenja).\nNajveći broj citostatskih lekova kao i zračna terapija dovode i do oštećenja zdravog tkiva i ne mogu ciljano da uništavaju samo maligne ćelije. Ipak, zbog činjenice da maligne ćelije ne poseduju sve biološke zaštitne mehanizme, normalna tkiva se oporavljaju dok se maligne ćelije trajno uništavaju. Ovaj nedostatak citostatske terapije, odnosno, dejstvo i na normalna tkiva, je razlog za pojavu velikog broja neželjenih dejstava ovih lekova.\nRazvoj citostatske terapije započeo je tokom Drugog svetskog rata. Naime, obdukcijom vojnika koji su nastradali od posledica izloženosti bojnim otrovima ustanovljeno je značajno smanjenje limfatičnog tkiva, što je istraživače navelo na ideju da bi se ove, veoma otrovne supstance, mogle koristiti u lečenju tumora koji potiču od limfatičnog tkiva – limfoma. Nakon eksperimenta na životinjama, ova grupa lekova primenjena je i kod bolesnika sa limfomima, u kojih je dala kratkotrajne dobre rezultate.\nTrajno izlečenje nije bilo moguće primenom samo jedne vrste lekova, tako da je na osnovu ovih zapažanja kasnije ustanovljen princip primene kombinovane hemioterapije, kada se istovremeno primenjuje više citostatika koji deluju na različite načine.\nZa razliku od slučajnog otkrića delovanja bojnih otrova na limfatični sistem, jedna velika grupa citostaskih lekova uvedena je u lečenja na osnovu rezultata eksperimenata. Naime, američki istraživači su posle Drugog svetskog rata primetili da folna kiselina, supstanca koja pripada grupi vitamina B kompleksa, ubrzava rast ćelija akutne limfoblastne leukemije. Sintetisana su jedinjenja koja deluju suprotno od folne kiseline i kasnije uspešno uvedena u lečenje ne samo leukemija, već i velikog broja drugih malignih oboljenja. Jedan od lekova iz ove grupe je i dobro poznati metotreksat.\nČinjenica da supstance koje deluju kao vitamini imaju povoljan učinak i na rast malignih ćelija jedan je od razloga zašto se tokom lečenja ne preporučuje primena vitaminskih preparata sa ciljem bržeg oporavka organizma od neželjenih dejstava citostatske terapije. Naime, vitamini pored bržeg oporavka zdravih tkiva pomažu i oporavak malignih ćelija.\nCitostatski lekovi su vrlo raznorodna grupa supstanci, i u zavisnosti od svojih hemijskih osobina mogu se primenjivati na različite načine.\nKada se daju u obliku tableta ili kapsula govorimo o peroralnom načinu davanja lekova (uzimaju se na usta); neki citostaici mogu da se primenjuju samo intravenski (u vidu infuzije, koja može imati različito trajanje), zatim se primenjuju davanjem injekcija u mišić (intramuskulrani način davanja). Pojedini citostatici se daju direktno u prostor između kičmene moždine i njenih omotača. Ovaj način primene leka naziva se intratekalno davanje, a najčešće se koristi tokom lečenja akutnih leukemija.\nS obzirom na činjenicu da citostatski lekovi zbog načina delovanja (uništavanje ćelija) imaju veliki broj neželjnih dejstava, njihova primena se odvija prema strogo propisanim pravilima, prema pisanim uputstvima koja se nazivaju hemioterapijski protokoli. Ova uputstava pored doza i načina davanja lekova određuju i u kom stanju dete može da dobije terapiju. Naime, pored određenih vrednosti krvne slike, zatim zadovoljavajućih pokazatelja funkcije jetre i bubrega, potrebno je i da dete bude bez znakova infekcije ili bilo kog drugog značajnog zdravstvenog problema.\nUkoliko tokom primene citostatske terapije dođe do nekog zdravstvenog poremećaja (porast telesne temperature, proliv, epileptični napad, povišen šećer u krvi i drugo) lekar može da obustavi ili donekle izmeni plan lečenja ukoliko proceni da je dalja primena citostatika opasna po život bolesnika.\nSprovođenje hemioterapije se odvija prema određenim fazama, koje najčešće nose sledeće nazive:\nIndukciono lečenje je početni deo hemioterapije a predstavlja primenu visokih doza više lekova kojima se nastoji postizanje eliminacije vidljivih manifestacija maligne bolesti. Ovo stanje se naziva remisija bolesti. S obzirom da je dobro poznato da maligne ćelije zaostaju na velikom broju mesta u organizmu u slučaju akutnih leukemija ili na mestu primarnog tumora, jedan ciklus hemioterapije nije dovoljan za potpuno izlečenje. Hemioterapija se nastavlja, uz kombinaciju sa zračenjem ili operativnim lečenjem.\nKonsolidacija predstavlja fazu lečenja kojom se kod bolesnika koji je u remisiji bolesti eliminiše što više preostalih malignih ćelija i na taj način povećavaju šanse za trajno izlečenje.\nIntenzifikacija je faza lečenja kada se primanju lekovi koji su slični onima iz indukcije, a sa ciljem još temeljnije eliminacije malignih ćelija.\nTerapija održavanja remisije se sprovodi primenom malih doza lekova koji se daju u obliku tableta. Tokom ove faze lečenja dete je kod kuće i može da pohađa školu i polako se vraća uobičajenim aktivnostima (bavljenje sportom, odlazak na letovanje i slično).\nUkoliko se citostaska terapija primenjuje posle operacije, kao i pre ili posle zračne terapije govori se o ađuvantnoj terapiji. Ovaj vid primene citostatika se zasniva na kratkotrajnoj i veoma intenzivnoj terapiji koja ima za cilj da odstrani zaostale maligne ćelije posle operacije ili zračenja.\nU lečenju pojedinih malignih tumora neophodno je da se pre operacije smanji veličina tumora primenom citostaske terapije, kako bi operativni zahvat bio efikasniji (kao što je slučaj u lečenju tumora bubrega). Ovaj vid hemioterapije se naziva neoađuvantna terapija.\nKod bolesnika u kojih nije postignuta remisija bolesti ili ukoliko dođe do ponovnog javljanja bolesti (recidiv) primenjuje se takozvana terapija druge linije. Ova hemioterapija najčešće se zasniva na primeni lekova koje bolesnik do tada nije dobijao, kao i na drugačijem rasporedu ciklusa hemioterapije.\nUkoliko citostaska terapija ne dovede do izlečenja, citostatici (kao i zračna terapija) mogu da se daju u cilju kontrole simptoma maligne bolesti (sprečavanje rasta tumora koji narušava rad vitalnih organa, zahvaćenost kostiju koja dovodi do preloma i slično) i tada ovaj vid terapije nazivamo palijativna terapija. Palijativna primena citostatika nema za cilj izlečenje, već samo ublažavanje tegoba koje nastaju zbog maligne bolesti i poboljšanje kvaliteta života.\nNeželjena dejstva hemioterapije najčešće su posledica delovanja na zdrave ćelije i tkiva, i to u najvećem stepenu na ona zdrava tkiva čije se ćelije brzo dele. To su ćelije koštane srži (tokom hemioterapije dolazi do smanjenja broja belih krvnih ćelija, zatim nastanka anemije i trombocitopenije), ćelije korena dlake (gubitak kose, koji nije trajan), zatim dejstva na sluzokožu probavnih organa (zapaljenja sluzokože usne duplje, pojava proliva).\nNaročito veliki problem prilikom primene citostatske terapije je pojava mučnine i povraćanja. Ovo neželjeno dejstvo se objašnjava delovanjem citostatika na probavne organe kao i nadražajem određenih područja u mozgu. Stoga je pre i tokom primene uobičajeno davanje lekova koji donekle mogu da spreče nastanak ove komplikacije, kao i davanje citostatika sa velikim količinama infuzionih rastvora.\nDelovanje lekova koji uništavaju ćelije u dobi naročito je značajno za organizam u razvoju i može da bude razlog za nastanak trajnih komplikacija kao što su poremećaji reproduktivne funkcije (češće se javlja kod dečaka), poremećaji rasta i razvoja (nizak rast) kao i poremećaja u formiranju zuba. Posebno je značajna mogućnost da citotoksična terapija može da dovede do nastanaka drugih malignih bolesti (takozvane sekundarne maligne bolesti), što se objašnjava delovanjem na genetski materijal zdravih ćelija.\nOve teške komplikacije se ne javljaju kod svih bolesnika i njihov nastanak se ne može unapred predvideti. Stoga su po završenom lečenju neophodni kontrolni pregledi kojima se prati ne samo izlečenje od maligne bolesti, već i nastanak ovih komplikacija.\nNekada je teško objasniti zbog čega isti način lečenja kod neke dece dovede do potpunog izlečenja, dok se kod drugih bolesnika terapija pokaže kao neuspešna. Jedan od razloga je što su neke maligne bolesti već od samog svog nastanka otporne na dejstvo citotoksičnih lekova. Iako su lekovi primenjeni prema hemioterapijskom protokolu, remisija bolesti se ne postiže i tada je potrebno primeniti terapiju druge linije, često sa vrlo malim uspehom.\nBrzina i način kojim se ovi vrlo toksični lekovi odstranjuju iz organizma je različita kod svake osobe, i u ovom trenutku ne postoji način da se za svakog bolesnika odredi optimalna doza leka koja mu je potrebna. Na primer, iste doze lekova neki bolesnici podnose bez komplikacija, dok je kod drugih potrebno smanjenje doze ili obustavljanje terapije zbog neželjenih dejstava na jetru i bubrege.\nPrevazilaženje problema vezanih za neželjena dejstva citotoksičnih lekova donekle je postignuto razvojem takozvane ciljane terapije, odnosno, razvojem lekova koji citotoskična dejstva ispoljavaju samo na maligne ćelije. Za sada je razvijen mali broj ovakvih lekova, tako da se hemioterapija još uvek zasniva na primeni citostatika koji svoja dejstva ispoljavaju i na zdrava tkiva.\nRežim ishrane tokom citostaske terapije treba u potpunosti prilagoditi željama ali i potrebama deteta. Poznato je da primena citotoksičnih lekova može kod nekih bolesnika da izmeni osećaj ukusa hrane, tako da ne treba nastojati da se dete na svaki način se hrani kao i pre terapije. S obzirom na velike potrebe organizma u razvoju za energijom, koje su još i pojačane potrebama za oporavkom posle terapije, optimalan unos kalorija i sprečavanje pothranjenosti su od vitalnog značaja za uspešan ishod lečenja. Način ishrane je individualan, dok nedoumice koje postoje u vezi načina ishrane najbolje će biti rešene kroz razgovor sa ordinirajućim lekarom kao i specijalistom za ishranu.\nVeliki broj roditelja u želji da doprinese boljim izgledima za izlečenje koristi i takozvane narodne lekove ili biljne preparate. Primena ovakvih alternativnih metoda lečenja, koja se često odvija bez znanja lekara, može da ugrozi život deteta a da pri tom izostane željeno dejstvo na malignu bolest. Naime, sastav ovih alternativnih lekova nije u potpunosti poznat, a aktivne supstance mogu da umanje dejstvo hemioterapije ili dovedu do oštećenja funkcije vitalnih organa, zbog čega je dalja primena citostatske terapije onemogućena. Stoga, davanje bilo koje druge terapije ne treba da se odvija bez znanja lekara koji vodi brigu o zdravlju vašeg deteta. Savremena, zvanična medicina ne dovodi u pitanje efikasnost pojedinih alternativnih metoda lečenja (veliki broj citostaika je izolovan iz biljaka), ali potrebno je znati da je od presudnog značaja i način na koji se ovi lekovi primenjuju (unošenje u obliku čaja ili sirupa dovodi do njihove razgradnje u želucu). Aktivne materije iz biljnih preparata ili alternativnih lekova drugog porekla, mogu u kombinaciji sa citostaticima da dovedu do teških neželjenih pojava i detetu nanesu više štete nego koristi.\nAsistent dr Miloš Kuzmanović\nSlužba za hematoonkologiju


„Uvaženi ministre Tuomioja,\nZadovoljstvo mi je što mogu da učestvujem, na poziv mog kolege ministra Tuomioje u razmeni gledišta o budućnosti OEBS-a i njegovoj ulozi u bezbednosnoj arhitekturi Evrope. Kao naredni predsedavajući, a posebno imajući u vidu krizu u Ukrajini, i predstojeću četrdesetogodišnjicu Helsinškog samita, i Završnog akta iz Helsinkija, smatram ovakve skupove dragocenim. Oni pružaju mogućnost da se neposredno osvrnemo na savremene izazove i da izložimo ideje o tome kako da se ojača OEBS u predstojećem periodu kroz dijalog političkih predstavnika sa civilnim društvom i akademskom zajednicom.\nAngažovanje naše dve zemlje u okviru KEBS/OEBS je dugotrajno i datira od njegovih početaka. Finska i ondašnja Jugoslavija su bile ne samo među zemljama osnivačima KEBS već su bile i najaktivnije i istaknutije članice. Kao što vam je svima poznato, prvi sastanak u okviru kontinuiteta KEBS održan je u Beogradu 1977. i 1978. godine. Krajem 2015. godine, posle skoro 40 godina, naša prestonica Beograd će ponovo biti domaćin jednog skupa OEBS na visokom nivou i ja se radujem što ću moći da vas pozdravim tom prilikom.\nU godini u kojoj se obeležava četrdesetogodišnjica Završnog akta iz Helsinkija, predsedavanje OEBS predstavlja veliku čast za Srbiju, ali ono dolazi u izuzetno teškom trenutku za Evropu. Suočavamo se sa jednim od najvećih izazova od osnivanja OEBS. Podsećam vas da je pre dve nedelje na marginama Generalne skupštine UN predsedavajući, Švajcarska, organizovala ministarski sastanak na kojem je razmotreno kako ići dalje, kao i uloga naše organizacije u suočavanju sa aktuelnom krizom. Mnogi elementi ove diskusije su aktuelni i u današnjoj debati i želeo bih da se ukratko osvrnem na neke od njih.\nPozdravljamo inicijativu predsedavajućeg, gospodina Didijea Burkhaltera da se procesu Helsinki +40 ubrizga nova energija u narednom periodu. U tom smislu, smatramo predlog da se formira panel istaknutih ličnosti s ciljem da se evaluira aktuelno stanje i izradi predlog niza preporuka u tom smislu, kao korak u ispravnom pravcu. Od danas do Ministarskog saveta u Bazelu, spremni smo da blisko sarađujemo sa Švajcarskom u izradi takvih predloga, kao i da ih formulišemo na način koji bi bio prihvatljiv svim državama učesnicama.\nSaglasni smo sa ocenom da kriza u Ukrajini predstavlja veliki izazov za evropsku bezbednost i da dovodi u pitanje sam koncept koji se zasniva na osnivačkim političkim dokumentima, kao što su Završni akt iz Helsinkija, Pariska povelja za novu Evropu iz 1990. godine i Istanbulska povelja za evropsku bezbednost iz 1999. Umesto duha saradnje, sada preovlađuje nepoverenje. Naravno, to nije prvi veliki izazov za evropsku bezbednost od kraja Hladnog rata. Nažalost, brojna nerešena političko-vojna pitanja su negativno uticala na eroziju poverenja između država učesnica OEBS. Štaviše, aktuelna situacija u Ukrajini zaoštrila je takvo stanje. S druge strane, perspektiva uspešnog rešavanja ove krize potencijalno može da sadašnje bezbednosno okruženje transformiše u međusobno korisnu bezbednosnu zajednicu kojoj odavno težimo. Iz tog razloga, u našim diskusijama često govorimo o ovoj krizi kao onoj koja ne samo da predstavlja izazov, već i pruža mogućnosti.\nU protekle četiri decenije, OEBS se postepeno razvijao. U okviru njega sistematski su razvijani fleksibilni i sofisticirani mehanizmi za efikasno rešavanje svih faza ciklusa sukoba, posebno imajući u vidu rano uzbunjivanje i rano preduzimanje akcije. To je bilo moguće zahvaljujući postojanju političke volje država učesnica da se angažuju u procesima saradnje kao i zbog neutralnog i sveobuhvatnog karaktera OEBS kao bezbednosne organizacije.\nDa bi OEBS i dalje bio relevantan, bitno je da se dalje osnaže njegovi kapaciteti i mehanizmi za aktivni odgovor na konflikte, počev od ranog upozorenja do post-konfliktne rehabilitacije i pomirenja, kao i da bi se ostvarili konkretni rezultati u oblasti stabilizacije prilika na terenu. Imajući u vidu iskustva na Zapadnom Balkanu, želim da istaknem da se konkretna i održiva rešenja mogu postići isključivo putem konstruktivnog političkog delovanja i dijaloga. Iskoristio bih ovu priliku da podvučem da podržavamo obnovljene i sistematičnije napore OEBS na planu jačanja njegovih kapaciteta posredovanja, što je oblast politike, koliko je meni poznato, koji Finska snažno podržava, kako u UN, tako u OEBS. Radujem se što ću raditi u bliskoj saradnji sa vama na ovim pitanjima tokom našeg predsedavanja.\nIstovremeno, na ove procese i krizu u Ukrajini bi trebalo gledati i u izraženijem holističkom kontekstu, što bi trebalo da dovede da predupredi ponavljanje takvih situacija na prostoru OEBS u budućnosti. Kako bi se to postiglo, države učesnice bi trebalo da rade na ponovnom učvršćivanju konsenzusa o evropskoj bezbednosti, pre svega tako što će potvrditi osnovne norme, principe i obaveze OEBS, kao i njihovo puno sprovođenje u dobroj veri. Od samog početka ukrajinske krize, u mnogim prilikama smo isticali naš stav o normama i vrednostima kojima bi trebalo da se rukovode države u svom nastupu na međunarodnoj sceni, na bazi poštovanja međunarodnog prava, sadržanog u Povelji UN, kao i dijaloga kao načina za mirno rešavanje kriza.\nU svetlu najnovijih događanja u Ukrajini, očekujemo da će Protokol iz Minska i potonji Minski memorandum o sprovođenju prekida vatre označiti početak sveobuhvatnog mirovnog procesa, koji će ne samo osigurati bezbednost na terenu, već i omogućiti uslove za inkluzivne političke procese u okviru Ukrajine. Specijalna posmatračka misija u Ukrajini treba da odigra ključnu ulogu u tom smislu. Sama činjenica da OEBS predstavlja prvu organizaciju koja je odgovorila na krizu u Ukrajini osnivanjem ove misije, ukazuje na značaj OEBS kao regionalnog bezbednosnog aranžmana u skladu sa Glavom VIII Povelje UN. Odgovor OEBS-a u tako teškim okolnostima naglašava komparativnu prednost ove organizacije, njenu relevantnost i sposobnost da pruži doprinos u rešavanju postojećih izazova koji proizilaze iz ove krize. Postojeći politički napori zajedno sa daljim proširenjem specijalne posmatračke misije dodatnim osobljem, opremom, i sredstvima, što je neophodno da bismo krenuli napred. Nadamo se da bi to sa svoje strane moglo da posluži kao katalizator za obnovljeni sveobuhvatni dijalog o evropskoj bezbednosti.\nUkrajinska kriza je neprijatno podsećanje na hitnost preduzimanja zajedničke akcije i pristupa koji se zasniva na dijalogu. I pored aktuelnih izazova i dalje postoje oblasti od zajedničkog interesa koje bi trebalo ispitati u što većoj meri radi stvaranja okruženja u kojem bi se moglo obnoviti poverenje među državama članicama. Smatramo da proces Helsinki +40 i dalje pruža adekvatan okvir za rešavanje ovih pitanja. Ovaj proces bi trebalo nastaviti upravo zbog izazova sa kojima se suočavamo proteklih meseci. Diskusije o oživljavanju uloge OEBS bi trebalo da obuhvate razmišljanja o aktuelnim događajima i odgovarajućim iskustvima Organizacije. U zajedničkim nastojanjima i saradnji trebalo bi da izvučemo pouke kako iz pozitivnih, tako i negativnih iskustava, i da radimo na mirnom rešavanju krize u Ukrajini. Istovremeno, treba da težimo ponovnom učvršćivanju evropske bezbednosti kao zajedničkog projekta i da ojačamo ulogu i kapacitet delovanja OEBS.\nNadam se da će nam iduće godine u Beogradu kada budemo obeležavali četrdesetogodišnjicu naše organizacije, okolnosti omogućiti da ostvarimo suštinski napredak u našim razmatranjima u okviru procesa Helsinki +40. Mi naravno ne znamo kakav će biti konkretan ishod tog procesa. Ipak očekujemo da će se Beograd, kao i Helsinki, ponovo pojaviti u pozitivnom svetlu u istorijskom kontekstu OEBS.\nTo je u skladu sa našim ciljem o transformisanju Srbije u dugotrajnog pozitivnog doprinosioca evropskoj bezbednosti.\nNa kraju, želeo bih da se još jednom zahvalim za ovu priliku da vam se obratim povodom teme od izuzetne važnosti za predstojeće predsedavanje Srbije i budućnost OEBS. Nadam se da će naša današnja debata doprineti zajedničkom poduhvatu izgradnje jakog OEBS u uslovima bezbednosnog okruženja u Evropi koje je u stalnom razvoju.


Belocrkvanka Nevena Jovanović jedna od najboljih sportiskinja Ministarstva odbrane - eVršac\nKapetan prve klase Nevena Jovanović, pripadnica Odreda vojne policija specijalne namene “Kobre“, jedna je od dobitnika ovogodišnjeg laureta, priznanja za doprinos jačanju ugleda Ministarstva odbrane i Vojske Srbije u svetu kroz vrhunsko sportsko dostignuće u protekloj godini.\nNevena Jovanović je u svom rodnom gradu, Beloj Crkvi, završila gimnaziju, a zatim u prvoj generaciji žena upisala Vojnu akademiju 2007. godine, smer pešadije, na kojoj je diplomirala 2011. godine. Prvu dužnost komandira voda obavljala je u Gardi od 2011. do 2013. godine, a od tada do danas je na službi u bataljonu vojne policije specijalne namene „Kobre“.\nUz profesionalnu vojnu razvijala je i sportsku karijeru. Prilično uspešno takmičila se u atletici, orijentiringu, veslanju (na ergometru i u čamcu), nordijskom skijanju. Za Vojsku Srbije takmiči se od kako je upisala Akademiju, a do sada je osvojila veliki broj različitih medalja. Prošlogodišnja je pobednica Beogradskog maratona,a bila je prvak države u planinskom trčanju, ističe da su vojska i sport njene dve najveće ljubavi.\n“Nije lako spojiti vojsku i sport, a ja sam to uspela, zahvaljujući, pre svega, svojoj fizičkoj spremosti, što je rezultiralo i mojim uspehom. Trčim u različitim disciplinama. Beogradski maraton je bio teška trka jer se prošle godine održao juna meseca, pri letnjim temperaturama. Svaki maratonac zna da nije lako istrčati 42 km i 195 metara u takvim uslovima, ali ja sam od starta krenula kao pobednica, u glavi mi je sve vreme bila ta misao i tako sam i završila na pobedničkom postolju”, kaže Nevena.\nOna dodaje da ne zna tačan broj medelja koje je osvojila. Jedan deo je kod nje u Beogradu, a jedan deo u porodičnoj kući. Vojnu Akademiju je upisala jer joj je omogućila da se profesionalno bavi sportom i da radi jedan izuzetno tešak i zahtevan posao, što je za nju izazov koji je uspešno savladala.\nNevena Jovanović sa omehom na licu ruši sve predrasude pred sobom, ona ne samo da je ponos Bele Crkve nego i Vojske Srbije, jedina žena oficir u specijalnim jedinicama, koja je zlatnim slovima upisana kao pobednica 34. Beogradskog maratona.


Beograd, Savski Venac, Kuća, Izdavanje, 2.000 € - Izdavanje, Kuća, 250m2 ,... - Agencija Codex\nLokacija Beograd, Savski Venac, Beli dvor - RTV Pink\nIzdaje se lux kuca od 250m2 u elitnom delu Dedinja. U prizemlju ima: garazu, dve ostave, saunu, prostor za teretanu, WC i manju sobu. Prvi nivo: dnevna soba, sa trpezarijom i kuhinjom - jedna celina, tu je kamin i izlaz u dvoriste, hodnik i WC. Prvi sprat: dve sobe, sa terasom i jedno vece kupatilo i jos jedna spavaca soba sa svojim kupatilom (tus kabina). Potkorvlje (vrlo mala kosina zidova): jedna veca soba, kupatilo i terasa. Kuca je polunamestena, od opreme ima: kuhinjske elemente, masinu za sudove, frizider, masinu za ves, plakare u svim sobama, klima uređaje. Poseduje internet, kablovsku, telefon, alarm, daljinsko otvaranje garaze.


Dizajnirske ZEN vazdušne zavese u raskošnom kulturnom centru Sheikh Jaber Al-Ahmad u Kuvajtu Instalacija dizajnerskih ZEN vazdušnih zavesa u raskošnom kulturnom centru Sheikh Jaber Al-Ahmad u Kuvajtu\nLuksuzni kompleks Kulturnog centra Sheikh Jaber Al-Ahmad - poznat i kao Kuvajtska opera - inspirisan je složenim geometrijskim oblicima islamske arhitekture koji čine bogatu ukrasnu spoljašnju oblogu svake zgrade. Kontrasti senki i svetlosti čine atmosferu prostora veličanstvenom i svečanom, pozivajući veliku publiku u dragocenu zgradu-dragulj. Smešten u glavnom gradu Kuvajtu, impozantni multidisciplinarni prostor - čija je izgradnja koštala čak 775 miliona dolara - zauzima površinu od 214 hiljada kvadratnih metara. U njemu se nalaze pozorišta, gledalište, nacionalna biblioteka za istorijske dokumente, bioskopi i elegantni javni parkovi sa prelepim fontanama. U okviru ovog modernog arhitektonskog čuda odvijaju se brojni umetnički performansi, kulturni događaji i muzička zabava do te mere da predstavljaju referentnu atrakciju za čitav region sa ogromnom ekonomskom vrednošću.\nU kulturnom centru Sheikh Jaber Al-Ahmad, Airtecnics je izveo prvu instalaciju dizajnerskih vazdušnih zavesa u Kuvajtu. Za predmetni projekat na ulazna vrata postavljeno je 6 vazdušnih zavesa ZEN G2000A i 20 vazdušnih zavesa ZEN G1500A sa prednjim pločama od nerđajućeg čelika, zahvaljujući Fawaz Trading & Engineering Services Co. W.L.L. lokalni distributer - pionirska grupa na tržištu, osnovana u Kuvajtu pre 41 godinu u maju 1973.\nU ovom trenutku, oduševljeni posetioci Kuvajtske opere iz celog sveta takođe mogu uživati u izuzetnom komforu koji nude svestrane, moderne i efikasne vazdušne zavese ZEN dizajna za još potpunije čulno iskustvo.


Никола Никодијевић: Радимо све да град нормално функционише | Socijalistička partija Srbije\nNikola Nikodijević: Radimo sve da grad normalno funkcioniše Beograd\n25 marta, 2020 u 14:10\nGostujući na TV Studio B podsetio je na to da je juče stigla donacija od 120 hiljada maski koje je poslalo Udruženje kineskih privrednika koji žive i rade u Beogradu, i dodao da Grad Beograd i na druge načine obezbeđuje maske za svoje potrebe.\n– Važno nam je da maske imaju vozači GSP-a, komunalni milicajci, radnici Sekretarijata za socijalnu zaštitu koji rade specifičan posao, poput geronto-domaćica koje obilaze najstarije, ali i ljudi koji rade u centrima za socijalni rad. Maske moraju da imaju i volonteri koji rade u opštinskim kol-centrima, jer i oni izlaze na teren – istakao je Nikodijević.\nPrema njegovim rečima isto toliko je važna dezinfekcija vozila gradskog prevoza, te ulica i javnih površina.\n– Grejanje je organizovano 24 časa i sve dok je temperatura niska biće tako, jer energenata ima savim dovoljno. Sa psihološkog stanovišta jako je važno i da su rafovi u prodavnicama puni – rekao je Nikodijević, koji je dodao da je i ekološka situacija u ovom trenutku veoma dobra.


20 godina u 8 minuta - Muški magazin - trendovi, fitness, lifestyle, saveti, devojke... `\nNoa Kalina je 11. januara 2000. godine odlučio da se fotografše svaki dan i da te fotografije skladišti kako bi jednoga dana napravio video klip koji će prikazati njegovo starenje. Nakon 20 godina, Noa je napokon obavio svoju misiju i 11. januara 2020. završio je svoju priču.\nOn je ukupno fotografisao 7236 fotografija, koje je sve stavio u jedan video klip koji traje 8 minuta i 17 sekundi. Na ovom fenomenalnom klipu možete videti kako 20 godina prolazi na licu jednog čoveka i koliko se zapravo menjamo dok starimo.\nNoa je takođe rekao da će nastaviti da se slika i da će za 10 godina ponovo postaviti ovaj klip, koji će biti malo duži.\nslikao se 20 godina\nPROČITAJTE SLEDEĆI TEKST: Kanađani mrze sneg, a evo i zašto


Osnovne terapijske vještine u planu oporavka djeteta\nU organizaciji Centra za istraživanje politike suprotstavljanja kriminalitetu (CPRC), dana 27 i 28.06.2018.godine. u prostorijama hotela „Sarajevo“ u Sarajevu održane su zadnje dvije radionice u okviru modula „OSNOVNE TERAPIJSKE VJEŠTINE U PLANU OPORAVKA DJETETA“. Edukacijski program u trajanju od četiri dana, utemeljen je na iskustvima i znanju psihijatrije i integrativne psihoterapije razvojne dobi koja uključuje multidisciplinarnu dijagnostiku i tretman dječjih i adolescentnih emocionalnih problema i problema ponašanja, (traumatizirane, zlostavljane i zanemarene djece), usklađen sa evropskim standardima, primjerom dobre prakse u radu sa djecom i mladima, etičkim kodeksom i Konvencijom o pravima djece.\nEdukacijski program kreiran je u skladu sa nastavkom Projekta „implementacije Akcionog plana Vlade Kantona Sarajevo za prevenciju maloljetničkog prestupništva i rad sa maloljetnicima u kontaktu sa pravosudnim sistemom 2017-2019.“, s ciljem osnaživanja psihologa u CMZ kroz edukativno-iskustveni program o osnovnim terapijskim vještinama neophodnih u planu oporavka djeteta.\nUčesnici ove aktivnosti bili su predstavnici općinskih Centara mentalnog zdravlja te predstavnici iz reda psihologa iz osnovnih i srednjih škola u Kantonu Sarajevu. U sve četiri radionice, koje su predviđene 27.04.2018, 14.05.2018, te 27 i 28.06 2018 godine, prisustvovale su iste osobe, kako bi se dobilo na kontinuitetu rada.\nEdukacijski program je proveden u okviru projekta „Pravda za svako dijete“, podržanog od strane Švedske agencije za međunarodni razvoj i saradnju, Vlade Švicarske i UNICEF-a, a u saradnji sa nadležnim ministarstvima, institucijama i agencijama, kao i organizacijama civilnog društva.


--- Citat ---Backgrounder on WHO report on regulation of e-cigarettes and similar products\n--- Citat ---Sa ovakvim stavom medicinara SZO u potpunosti je saglasna dr Srmena Krstev, predsednica Komisije za prevenciju upotrebe duvana u Srbiji, koja naglašava da je u našoj zemlji već 10 odsto mladih probalo elektronsku cigaretu. Problem je što ove cigarete, uređaji nalik na pravu cigaretu koji proizvode paru koja izgleda poput duvanskog dima, još nisu u svetu dovoljno ispitane.\n--- Citat ---Kako navodi SZO, postoji dovoljno dokaza koji pokazuju da treba upozoriti "decu, adolescente, trudnice i žene koje žele da rađaju" na dugoročne posledice koje može imati upotreba elektronskih cigareta na "razvoj mozga".\nProblematični razvoj mozga se ne spominje nigde u originalnom proglasu SZO, tako da se verovatno radi o lapsus linguae. Čovek je, dok je kucao, verovatno pomešao ovu vest sa nekim temama iz ličnog života ;D\nŠta reći, kakvu posluku porati ::)\nBtw, ne znam za vas ali moj mali frižider je pun ;)\nSrmena-Srdana ili kako god je krenula oštro nema šta....sve je to isto a primećeno je od strane jedne gospodje da mladi osvežavaju dah sa tim tečnostima od jagode ,banane ,jabuke......prvo izvuče cim jagode iz kajfuna a posle strovali u sebe durex sa ukusom jagode...kako da nebude štetno. >:D\nMa dok dodje do toga,ja se nadam da cu i parenje da batalim >:D


U RS uskoro elektronska dostava računa za porez na nepokretnost – dijalogin.tv\nPoreska uprava Republike Srpske je u završnoj fazi priprema za puštanje u rad nove usluge elektronskog dostavljanja računa (eRačuna) za porez na nepokretnosti.\nOva usluga uskoro će biti na raspolaganju poreskim obveznicima, saopćeno je danas iz Poreske uprave.\nNovo funkcionalno i ekonomično rješenje, između ostalog, omogućit će poreskim obveznicima aktiviranje usluge elektronskog dostavljanja računa za porez na nepokretnosti bez potrebe dolaska na šaltere Poreske uprave RS.\nIz Poreske uprave pojašnjavaju da će biti dostupno svima na internet stranici VIDEO, gdje će obveznici koji nisu korisnici eUsluga moći da unošenjem traženih podataka aktiviraju uslugu eRačun i koriste pogodnosti te usluge.\nCilj elektronskog računa za nepokretnosti je da se smanje troškovi obrade podataka, zatim efikasnija, brža i jeftinija dostava računa za porez na nepokretnosti, ali i digitalna transformacija, odnosno da omogući da Poreska uprava RS-a postane još efikasniji servis građana.\nOva usluga će poreskim obveznicima-vlasnicima nepokretnosti u RS, koji žive u BiH ili inostranstvu, omogućiti da jednostavno kroz nekoliko koraka putem interneta imaju uvid u svoje obaveze za porez na nepokretnosti, odnosno da pregledaju i preuzmu svoj račun za nepokretnosti.


Odobrena veća prava za buduću novorođenčad\nGradsko veće donelo je danas rešenje o isplati jednokratne novčane pomoći porodiljama na teritoriji Grada Zrenjanina.\nRešenje omogućava isplatu jednokratne pomoći porodiljama u iznosu od 50.000 dinara za prvorođeno dete i 35.000 dinara za svako naredno rođeno dete, bez obzira na to koje je dete po redu.\nPravo na isplatu jednokratne novčane pomoći imaju porodice u kojima jedan od roditelja ima prebivalište na teritoriji grada Zrenjanina duže od godinu dana, od dana rođenja deteta.\nPravo na novčanu pomoć ostvaruje majka porodilja, otac deteta ukoliko je majka napustila dete, nije živa ili je iz objektivnih razloga sprečena da brine o detetu, a u određenim slučajevima pravo će ostvarivati i staratelj deteta.\nNovo rešenje doneto je jer se smatra da je prethodno koje je na snazi bilo nešto više od godinu dana, imalo određene manjkavosti. Diskriminisana su deca iz braka i vanbračnih veza u kojima je otac deteta stanovnik našeg grada, a majka iz nekog drugog grada, opštine ili države, ali sa prebivalištem u Zrenjaninu manje od godinu dana.\nPrethodnim rešenjima pravo nije mogao da ostvari otac ili staratelj deteta, čime su deca stavljana u nepovoljan položaj.\nZa ostvarivanje prava na isplatu novčane naknade, pored zahteva za isplatu, roditelji Gradskoj upravi treba da dostave i izvod iz matičnih knjiga rođenog deteta, uverenje o prebivalištu za jednog od roditelja, lične karte na uvid i njihove fotokopije.\nVetrenjača na kružnoj raskrsnici prema Kikindi\nSavet za bezbednost saobraćaja poklonio bebama auto sedišta


Srpski filantropski forum: Najvažnije regulisati povraćaj PDV-a na donacije viškova hrane i podstaći donacije za podršku zdravstvenom sistemu - Javni servis\nSrpski filantropski forum: Najvažnije regulisati povraćaj PDV-a na donacije viškova hrane i podstaći donacije za podršku zdravstvenom sistemu\nSrpski filantropski forum i Fond B92 predlažu da se u okviru Saveta za filantropiju Vlade Srbije formira kompenzacioni fond za povraćaj PDV-a, jer će se na taj način dodatno angažovati privreda da sredstva ulaže kroz partnere iz neprofitnog sektora, koji se već aktivno uključuju da pomognu društvu u novonastaloj situaciji, a posebno zdravstvenom sistemu.\nVeran Matić, izvršni direktor Srpskog filantropskog foruma i predsednik Upravnog odbora Fonda B92. Foto: BETAPHOTO/MILOS MISKOV\nPored kompenzacionog fonda, organizacije predlažu ukidanje PDV-a na donacije viškova hrane tokom vanrednog stanja, što bi značajno olakšalo društveno odgovorne aktivnosti donatora hrane, koje su veoma značajne za ugrožene slojeve stanovništva.\n„Srpski filantropski forum, je članica Koalicije za dobročinstvo, i intenzivno radimo na stvaranju boljih uslova za međusobnu pomoć i koordinaciju kompanija i pojedinaca koji žele da se angažuju. Kako bi odgovor na krizu bio efikasan i koordinisan, smatram da je izuzetno važno formirati institucionalno telo koje bi, pri kabinetu predsednice Vlade, bilo zaduženo za komunikaciju sa civilnim društvom i koordinaciju privrede koja želi da pomogne. Iskoristio bih priliku da istaknem da kompanije već imaju mogućnost korišćenja poreskih olakšica prema Zakonu o porezu na dobit pravnih lica, a koje su detaljno objašnjene u Uputstvu za ostvarivanje poreskih olakšica za donatore, objavljenog na inicijativu Saveta za filantropiju“, ističe Veran Matić, izvršni direktor Srpskog filantropskog foruma.\nAktivnosti Srpskog filantropskog foruma i drugih članica Koalicije za dobročinstvo najbolji su primer toga kako civilni sektor može efikasno da reaguje i u vremenima velikih kriza. Pored predloga u okviru Saveta za filantropiju, kroz saradnju sa zdravstvenim institucijama formirana je lista prioriteta i distribuirana donatorima i potencijalnim dobavljačima. Na spisku urgentnih potreba nalaze se respiratori, monitori za respiratore, zaštitne maske i viziri, testovi za dijagnostiku Covid-19, bezkontaktni toplomeri, maske sa filterom FFP2 i FFP3, zaštitni viziri, jednokratni kombinezoni, koncentratori kiseonika i dezinfekciona sredstva.\nU kontaktu sa dobavljačima, predstavnici Srpskog filantropskog foruma došli su do informacije da je cena maski sa filterom FFP2 600 dinara za količinu od 5.000 komada sa rokom dospeća od 20 dana, dok su tri bolnička kreveta dostupna po ceni od oko 8.000 evra.\nMatić poziva sve građane i kompanije da im se obrate i pomognu u skladu sa svojim kapacitetima. „U proteklih nekoliko dana, svedoci smo izuzetnog angažovanja kako institucija i građana, tako i korporativnog sektora – svi su fokusirani na opstanak celokupnog društva, a solidarnost najbolje opisuje trenutnu situaciju. Stalo nam je da svaki građanin ponudi sve što može – dobru volju, organizacione sposobnosti na mikro planu, fizičke usluge za sve kojima je ograničeno kretanje. Sada je pravo vreme da izvršimo neophodan preokret u našem ponašanju i razmišljanju, kako bismo zajedničkim snagama, empatijom, dobrotom i odgovornošću prebrodili ovu situaciju“, poručuje Matić.\nDo sada, uz pomoć Srpskog filantropskog foruma, realizovane su sledeće donacije:\nKompanija Unilever je, donacijom od 600.000 dinara, obezbedila 2.700 Domestosa, kofa i džogera, koji će biti distribuirani zdravstvenim ustanovama u skladu sa prioritetima;\nPočela je distribucija obroka iz Mekdonaldsa za zdravstveno osoblje Urgentnog centra;\nDogovorena je nabavka tri monitora životnih funkcija – u toku su i pregovor za jedan respirator koji bi mogao da stigne u toku naredne nedelje;\nNakon donacije od 6 miliona dinara Torlaku, MK grupa donirala je još 4 miliona dinara u hrani;\nHotel u Novom Sadu stavljen je na raspologanje Institutu za javno zdravlje.\nPozivamo sve donatore i isporučioce opreme da kontaktiraju Srpski filantropski forum putem e-mail adrese: office@filantropskiforum.com.


Tomislav Nikolić ne ide u Srebrenicu | FOCUS\n« Edo Maajka gost emisije IMPULS\nTURSKA ŽELI JAČATI SURADNJU S BIH ‘Među nama nema nesuglasja’ »\nTomislav Nikolić ne ide u Srebrenicu\nPredsednik Srbije Tomislav Nikolić odbio je poziv da prisustvuje obeležavanju dvadeset godina od genocida u Srebrenici. Kako je Danasu rečeno na Andrićevom vencu, predsednik Nikolić ne planira da 11. jula otputuje u Potočare.\nS druge strane, na komemoraciju u Memorijalni centar Potočari doći će tri lidera država regiona, predsednica Hrvatske Kolinda Grabar Kitarović i predsednici Crne Gore Filip Vujanović i Slovenije Borut Pahor.\nOni su, prema izveštavanju medija iz regiona, potvrdili dolazak na obeležavanje 20. godišnjice genocida u Srebrenici. Kako se navodi, oni će, tom prilikom, odati poštu žrtvama i poslati poruku da ono što se dogodilo u Srebrenici nikada i nigde ne sme da se ponovi, prenosi Danas.\nU Organizacionom odboru za obeležavanje te godišnjice kažu da očekuju prisustvo oko 30 visokih delegacija i oko 50.000 građana.\nMeđutim, kako Danas saznaje u kabinetu predsednika Srbije, Tomislav Nikolić će 16. juna otputovati u prvu zvaničnu posetu Sarajevu od kada je postao predsednik Republike 2012. Podsetimo, premijer Srbije Aleksandar Vučić je pre desetak dana bio u drugoj zvaničnoj poseti Sarajevu, a prvi put odmah nakon preuzimanja dužnosti predsednika Vlade Srbije.\nPrema rečima sagovornika Danasa u kabinetu predsednika Republike, Tomislav Nikolić je predlagao Bakiru Izetbegoviću da idu zajedno u obilazak i srpskih i bošnjačkih grobova, ali nije dobio odgovor.\nPodsetimo, jedini najviši zvaničnik Srbije koji je prisustvovao komemoraciji u Potočarima bio je bivši predsednik Srbije Boris Tadić. Tadić je bio na obeležavanju desetogodišnjice od srebreničkog masakra – 2005.\nPre dvadeset godina, kada su snage bosanskih Srba zauzele tu enklavu u istočnoj Bosni, ubijeno je oko 8.000 Muslimana, uglavnom muškaraca i mladića. Reč je o najvećem zločinu u Evropi posle Drugog svetskog rata za koji je optužen Ratko Mladić, bivši general Vojske Republike Srpske, kojem se trenutno sudi u Haškom tribunalu.\nDržavni vrh van zemlje\nVeliki broj najviših državnih zvaničnika juče nije bio u zemlji već su se svi nalazili u diplomatskim posetama. Premijer Srbije Aleksandar Vučić boravio je u Berlinu u poseti Bundestagu, predsednik Srbije Tomislav Nikolić nalazi se u Havani, dok je predsednica Skupštine Srbije Maja Gojković boravila u Alžiru. Ministar unutrašnjih poslova Nebojša Stefanović nalazio se tokom jučerašnjeg dana u Tirani, a šef diplomatije Ivica Dačić bio je u Briselu, dok je potpredsednik Vlade Rasim Ljajić boravio u Iranu.\nOdlikovan za obrazovanje i nauku\nPredsednik Srbije Tomislav Nikolić odlikovan je juče, tokom dvodnevne posete Kubi, najvišim odlikovanjem “Hose Marti” za doprinos svetskom miru, obrazovanju, kulturi i nauci. Njegova supruga Dragica Nikolić treba da poseti bolnicu za majku i dete “Ramon Gonzales Coro”, kojoj će donirati opremu za bebe, dok će školi za decu sa posebnim potrebama “Siera Maestra” donirati laptopove.\nOvaj unos je objavljen 20. Maja 2015., 19:58 i pohranjen je kao .. Sve odgovore na ovaj unos možete pratiti pomoću RSS 2.0. Možete preskočiti na kraj i ostaviti komentar. Pinganje trenutno nije dozvoljeno.


Sarajevo ponovno pred prometnim kolapsom\nNaslovnica Balkan Bosna i Hercegovina Sarajevo ponovno pred prometnim kolapsom\nBIH – Ispred zgrade Vlade Kantona Sarajevo započeo je protest radnika Javnog gradskog preduzeća u Sarajevu (GRAS), koji najavljuje moguću ponovnu obustavu gradskog prijevoza u glavnom gradu Bosne i Hercegovine.\nViše stotina radnika GRAS-a okupilo se danas ispred zgrade Vlade KS kako bi izrazili nezadovoljstvo nereagiranjem Vlade Kantona Sarajevo na lošu situaciju u ovom javnom komunalnom preduzeću, kao i loše uslove rada.\nUz pištaljke, trube i povike “Uhapsite lopove” i “Bubice, lopove” radnici pokušavaju skrenuti pažnju na probleme sa kojima se suočavaju ova firma i njeni uposlenici.\nNa transparentima koje nose vide se natpisi poput “GRAS – Ogledalo Kantona i države”, “Hoćemo uslove rada dostojne čovjeka”, “Ko je kriv za 120 miliona gubitaka”, “Ubili ste GRAS, pobijte i naših 1.740 porodica”…\nProteste obezbjeđuje specijalna policijska jedinica. Radnici GRAS-a poručili su da će proteste organizovati naredna tri dana, a ukoliko se ne udovolji njihovim zahtjevima, 16. maja će stupiti u generalni štrajk\nS druge strane, premijer Kantona Sarajevo Suad Zeljković je na današnjoj konferenciji za novinare istakao da je štrajk radnika GRAS-a iskonstruiran, a datumi nisu slučajno odabrani.\nOn je podsjetio da 16. maja u Sarajevo stižu brojni svjetski investitori, kao i značajni političari, koji će prisustvovati Sarajevo Business Forumu (SBF).\n“U četvrtak u Sarajevo dolazi pet najjačih investicijskih fondova u svijetu, osim Amerike. Dolazi pet najjačih osoba, od kojih najslabiji ima moć da investira 45 milijardi dolara u toku jedne godine”, istakao je Zeljković.\nOn je dodao da se ponovni haos u javnom gradskom saobraćaju neće tolerisati, imajući u vidu da su radnici u protekla tri mjeseca tri puta štrajkovali.\nPosljednji štrajk radnika javnog gradskog saobraćaja u glavnom gradu Bosne i Hercegovine počeo je 3. aprila, kada je Sarajevo ostalo u kolapsu bez javnog prevoza.\nRadnici su, nezadovoljni neuplaćivanjem zdravstvenog i penzionog osiguranja, kašnjenjem plata, lošim uslovima rada, te višemilionskim dugovima preduzeća, stupili u štrajk.


Pitanje Vojvodine trajno na dnevnom redu\nBeta 14. oktobra 2015. 09:00\nIstoričarka Latinka Perović ocenila je da se kroz istoriju pokazalo da je pitanje Vojvodine trajno i da će ostati na dnevnom redu i ubuduće.\n„I to pitanje se obnavlja i danas, u vezi sa decentralizacijom i politikom regionalizma u savremenoj Evropi, i mislim da će to pitanje ostati na dnevnom redu i u eliti“, kazala je Latinka Perović za Radio televiziju Vojvodine.\nOna je rekla da će se i na pitanju Vojvodine u budućim debatama o novom Ustavu Srbije videti koliko je politička elita suštinski za ulazak u EU, a koliko je to samo retorička opredeljenost.\nPrema njenim rečima, kada je reč o novom Ustavu i položaju Vojvodine u njemu, politička elita je prilično podeljena.\n„Politička elita je, naravno, i podeljena. Jedni su sledili taj specifični razvoj Vojvodine i njenu pripadnost jednom srednjoevropskom kulturnom i civilizacijskom krugu. Drugi su sledili velikosrpski projekat i Vojvodinu smatrali integralnim delom Srbije, što ona, naravno, u etničkom smislu i jeste, iako je vrlo heterogena“, kazala je Perović.\nOcenila je da Vojvodina ima respektabilnu elitu, od koje u velikoj meri zavisi perspektiva vojvođanskog pitanja, ali je dodala da ta elita nije toliko angažovana u društvenom i političkom životu.\nOna je rekla da se pitanje Vojvodine javljalo u svakoj istorijskoj prekretnici, 1918, 1945, 1974, pa 1988. kada je „na jedan brutalan način poništeno pravo Vojvodine na sopstveni razvoj“.\nPrema njenim rečima, i kroz istoriju, kao i danas, jedan rigidni velikodržavni projekat neželjenim smatra svakog ko insistira na autonomnim pravima, na složenosti Vojvodine, specifičnosti njene istorije, na njenim privrednim, kulturnim i etničkim potencijalima.


Magna u Aleksincu otvorila novi pogon za proizvodnju automobilskih sedišta - Biznis.rs\n19.10.2021 13:58 Autor: Redakcija Biznis.rs 4\nRukovodstvo kanadske kompanije Magna, koja je u utorak u Aleksincu otvorila novi pogon za proizvodnju automobilskih sedišta u kojem će raditi oko 1.000 ljudi,...\nRukovodstvo kanadske kompanije Magna, koja je u utorak u Aleksincu otvorila novi pogon za proizvodnju automobilskih sedišta u kojem će raditi oko 1.000 ljudi, poručilo je da je Srbija dobro mesto za početak i širenje biznisa, zbog fiskalne stabilnosti, razvoja infrastrukture i vrednih ljudi.\nGeneralni direktor fabrike Magna u Aleksincu Vitali Artemjev izrazio je zadovoljstvo što je ta kompanija, nakon fabrike u Odžaku, uspela da otvori novi pogon u Aleksincu i to uprkos krizi koju je izazvala pandemija korona virusa.\nIstakao je da je, uprkos krizi, fabrika izgrađena, oprema iz različitih fabrika Magna dostavljena je iz inostranstva u Srbiju, testirana, a za to vreme su i obučeni radnici, prenosi Tanjug.\nArtemjev kaže da su ovde započeli posao sa Škoda klijente. Zahvalio je rukovodstvu države na podršci za otvaranje novog pogona u Aleksincu.\nGeneralni direktor fabrike Magna u Odžacima Majkl Koler (Michael Koller) kaže da se fabrici u Srbiji pridružio 2019. godine i da se za ovo kratko vreme uverio da ovde rade vredni ljudi zahvaljujući kojima se i otvara novi pogon.\nDodaje da su iz inostranstva mnoge poslove prebacili u Srbiju, zaposlili veliki broj ljudi i obučili ih.\nKoler je istakao da posao u Magna fabrikama uprkos krizi sa čipovima u automobilskoj industriji neće biti zaustavljen.\nDobijanje licence jedan od najvećih problema industrije igara na sreću\nPotpredsednik Upravnih poslova Magna kompanije u Evropi Diter Althaus (Dieter Althaus) rekao je da su radnici u Srbiji veoma vredni i da otvaranje nove fabrike i njihov uspeh.\n„Zahvaljujem svim zaposlenima, sjajno je videti kako vredno radite u novoj fabrici i drago mi je da danas zajedno možemo da slavimo otvaranje ove fabrike“, rekao je Althaus.\nNaveo je da pre osam godina kada su otvarali fabriku u Odžacima nisu ni sanjali da će samo nekoliko godina otvoriti još jedan pogon u Aleksincu, jer je otvaranje fabrike i u to vreme za Magnu bio izazov.\nAlthaus je istakao da je Srbija pokazala da je odlična lokacija za razvoj biznisa, dodajući da je Srbija za Magnu postala centralna lokacija u Evropi za proizvodnju i izvoz.\nAmbasador Kanade Norman Giles istakao je da je Srbija u svetu prepoznata kao dobro mesto za investiranje zahvaljujući fiskalnoj stabilnosti, razvoju infrastrukture i kvalifikovanim radnicima.\n„Međunarodne kompanije prepoznaju napore Vlade Srbije za stvaranje boljih uslova za dolazak stranih direktnih investicija“, rekao je Giles i dodao da je to prepoznala i Magna koja je odlučila da proširi svoje kapacitete.\nNaveo je da je kanadska automobilska industrija na svetskom tržištu veoma tražena zbog svojih inovacija i dodao da Magna to znanje deli i sa radnicima u našoj zemlji.\nAUTOMOBILI KOMPANIJA PROIZVODNJA SRBIJA\nPODRAVKA ŠIRI PROIZVODNJU U BIH Novi pogon za preradu povrća u Hercegovini\nEVROPA SE POLAKO VRAĆA U POGON Autoindustrija pokreće proizvodnju\nMODNA INDUSTRIJA SE VRAĆA U POGON "Prada" pokrenula proizvodnju u Italiji\nJoš radnih mesta, bravo


Đukanoviću Dan državnosti čestitali japanski car, predsjednici Italije, Austrije, Turske, UAE, kralj Španije...\nCrna Gora i Italija ove godine slave 140. godišnjicu od uspostavljanja diplomatskih odnosa. Polazeći od te istorijske godišnjice, još više dobija na značaju strateški karakter naših bilateralnih odnosa koji se uspješno razvijaju u oblastima politike, ekonomije, kulture, odbrane, nauke i tehonologije. Naše zemlje su, takođe, započele izvrsnu saradnju u okviru mehanizama regionalne saradnje. U tom smislu, želim da uputim Crnoj Gori moje komplimente za izvrstan rad tokom godine predsjedavanja Jadransko-jonskom incijativom i da Vam poželim uspješno predsjedavanje Centralno-evropskom inicijativom 2020. godine”, piše u čestitki predsjednika Italije\nPredsjednik Crne Gore Milo Đukanović primio je čestitke najviših zvaničnika povodom 13. jula, Dana državnosti Crne Gore.\nPredsjednik Republike Italije Serđo Matarela, uz najsrdačnije čestitke u ime italijanskog naroda i u svoje ime, navodi: “Crna Gora i Italija ove godine slave 140. godišnjicu od uspostavljanja diplomatskih odnosa. Polazeći od te istorijske godišnjice, još više dobija na značaju strateški karakter naših bilateralnih odnosa koji se uspješno razvijaju u oblastima politike, ekonomije, kulture, odbrane, nauke i tehonologije. Naše zemlje su, takođe, započele izvrsnu saradnju u okviru mehanizama regionalne saradnje. U tom smislu, želim da uputim Crnoj Gori moje komplimente za izvrstan rad tokom godine predsjedavanja Jadransko-jonskom incijativom i da Vam poželim uspješno predsjedavanje Centralno-evropskom inicijativom 2020. godine. U ovom duhu i sa sigurnošću da će istorijski odnosi između Rima i Podgorice naći sve novije prilike za dalje produbljivanje posebno imajući u vidu perspektivu integracije Crne Gore u Evropsku uniju upućujem Vam najsrdačnije želje za dobrobit Vašu lično i prijateljskog crnogorskog naroda“.\nKralj Španije Felipe VI u čestitki ističe: „Povodom proslave nacionalnog praznika Crne Gore, želim da uputim Vašoj ekselenciji, zajedno sa Vladom i narodom Španije, moje najsrdačnije čestitke. Upućujem, gospodine predsjedniče, Vama lično najbolje želje, a dragom crnogorskom narodu želim mir i napredak“.\nPovodom nacionalnog Dana Crne Gore, predsjednik Ujedinjenih Arapskih Emirata Kalif bin Zajed al Nahijan upućuje predsjedniku Đukanoviću najbolje želje i najtoplije čestitke u ime naroda i Vlade Ujedinjenih Arapskih Emirata i u njegovo lično ime.\n“Vaša Ekselencijo želim Vam svaku sreću i prosperitet prijateljskom narodu Vaše zemlje.“\nPredsjednik Republike Turske Redžep Tajip Erdogan, uz najiskrenije čestitke povodom Dana državnosti, navodi:\n„Najiskrenije želim da se naši odnosi sa Crnom Gorom, koju sa aspekta budućnosti i stabilnosti Balkana vidimo u prvom planu, još jače razvijaju unutar jedne šire lepeze, kao i održavanje pozitivnog rasta naših bilateralnih odnosa. Želim da naši odnosi, uz međusobne posjete na najvišem nivou, budu još čvršći i sa velikim zadovoljstvom uočavam da tu našu želju dijele i crnogorske institucije. Koristim ovu priliku da Vašoj ekselenciji još jednom ponovim najiskrenije želje za zdravlje i sreću, kao i za blagostanje i prosperitet prijateljskog naroda Crne Gore“.\nU čestitki japanskog cara Naruhita se ističe: „Povodom Dana državnosti Crne Gore, sa velikim zadovoljstvom šaljem vašoj ekselenciji najiskrenije čestitke sa iskrenim željama za Vašu ličnu sreću i prosperitet naroda vaše zemlje”, saopšteno je iz Đukanovićevog kabineta.\nČestitke povodom Dana državnosti uputili su i kralj Filip od Belgije, predsjednik Austrije Aleksander van der Belen, kralj Saudijske Arabije Salman Bin Abdulaziz Al-Saud, predsjednik Arapske Republike Egipta Abdel Fatah el Sisi, predsjednica Republike Hrvatske Kolinda Grabar-Kitarović, generalni guverner Australije David Harli, predsjednik Južne Koreje Moon Jae, kralj Švedske Karl Gustaf i drugi.


Spoljnotrgovinska razmena 5,4% manja nego u 2019. - U prvih 9 meseci izvoz 6% niži - Pluton Logistics\nSpoljnotrgovinska razmena Srbije od januara do kraja septembra je iznosila 28,8 milijardi evra, što je za 5,4% manje u odnosu na isti period prošle godine, pokazuju podaci Republičkog zavoda za statistiku.\nVrednost robe izvezene u prvih devet meseci iznosila je 12,1 milijardi evra, a uvezene 16,5 milijardi.\nIzvoz je u pomenutom periodu bio manji za 6,1% u odnosu na isti lanjski period, dok je uvoz smanjen za 4,8%. Spoljnotrovinski deficit je smanjen u odnosu na prvih devet prošlogodišnjih meseci. Deficit je, izražen u evrima, iznosio 4,3 milijarde, što predstavlja smanjenje od 0,8%.\nPokrivenost uvoza izvozom iznosila je 73,9% i bila je manja od pokrivenosti u istom periodu prethodne godine, kada je iznosila 74,9%.\nNajveću spoljnotrgovinsku razmenu smo imali sa zemljama sa kojima imamo potpisane sporazume o slobodnoj trgovini.\nZemlje članice Evropske unije činile su 60,9% ukupne razmene, a drugi po važnosti partner bile su zemlje CEFTA, sa kojima imamo suficit u razmeni od 1,5 milijardi dolara, objavio je Republički zavod za statistiku.\nPročitajte kako je izgledala spoljnotrgovinska razmena u periodu januar-avgust!\nU septembru rast izvoza\nU septembru 2020. godine je izvezeno je robe u vrednosti od 1,569 milijardi evra, što čini povećanje od 4,7% u odnosu na isti mesec prethodne godine.\nUvoz je iznosio 2,043 milijardu evra, što je povećanje od 8,5% u odnosu na isti mesec prethodne godine.\nRačunato u evrima, desezonirani indeks septembar 2020/avgust 2020. godine pokazuje rast izvoza za 1,9% i rast uvoza za 3,3%.\n← Rodna ravnopravnost: ŽENE u sektoru logistike i TRANSPORTA u Srbiji\nIvana Radosavljević, direktorka Taurunum Transport – Kada dajete maksimalan doprinos, rezultat ne može da izostane →


Politika Privatnosti - Total Computing\nPolitika privatnosti služi da se bolje upoznate sa načinom na koji se prikupljaju i obrađuju vaši lični podaci koje ostavljate na sajtu. Ostavljanjem ličnih podataka na sajtu totalcomputing.rs smatra se da je korisnik upoznat i saglasan sa navodima iz ove politike.\nSajt TOTAL COMPUTING ima ugrađen SSL sertifikat i time pruža zaštitu podataka koje korisnici dobrovoljno ostavljaju. Korisnici mogu da odbiju da ostave svoje lične podatke.\nLinkovi i ugrađeni sadržaj (embedded content)\nAko poručite proizvod sa sajta TOTAL COMPUTING, Vaši podaci koje ste uneli tokom kompletiranja porudžbine biće sačuvani. Ove informacije mogu da budu sačuvane jedino ako vi to omogućite – sajt ne može da dobije pristup informacijama koji vi niste dali i ne može da pristupi drugim bazama podataka na vašem računaru. Zadate aktivnosti čuvanja i slanja kolačića vama nisu vidljive. Ipak, možete da promenite svoja podešavanja internet pretraživača na taj način da možete sami da birate da li hoćete da zahteve za čuvanje kolačića odobrite ili odbijete, izbrišete sačuvane kolačiće automatski pri zatvaranju internet pretraživača i slično.\nTOTAL COMPUTING ne deli, ne ustupa i ne prodaje vaše podatke drugim subjektima.\nNa ovom sajtu je omogućena registracija korisnika i ostavljanje komentara, te stoga smo u mogućnosti da vam dostavimo dokument sa vašim ličnim podacima. Mi čuvamo vaše podatke ukoliko ste izvršili registraciju / kupovinu. Vi možete da zahtevate od nas da izbrišemo sve vaše lične podatke kojima ste nam omogućili pristup, u ovom slučaju sve podatke vezane za registraciju / kupovinu. To ne uključuje brisanje podataka koje smo u obavezi da čuvamo za administrativne, pravne i bezbednosne namene.\nSajt TOTAL COMPUTING ima pravo da ažurira Politiku privatnosti u bilo koje vreme. Naša preporuka za sve korisnike jeste da s vremena na vreme provere ovu stranicu kako bi bili u toku sa eventualnim izmenama.\nUkoliko imate bilo koje dodatno pitanje u vezi sa ovom Politikom privatnosti, molimo vas da nas kontaktirate putem emaila: office@totalcomputing.rs\nPoslednja izmena 06.09.2019.


MKF Lider organizovao besplatne webinare za male privrednike – Haber.ba\nMikrokreditna fondacija Lider na početku krize sa pandemijom korona virusa pokrenula je projekat „Pravi Lider“ čiji je cilj pomoći svojim klijentima u poslovanju u kriznim situacijama. Svjesni važnosti edukcije, prenosa znanja i iskustva stručnjaka iz oblasti prodaje i promocije,\nLider je organizovao besplatne webinare za svoje klijente na kojima predaju eminentni stručnjaci iz svijeta biznisa.\nTako su do sada organizovana tri webinara čije su teme bile „Promocija malih biznisa putem društvenih mreža“,\n„Oporavak biznisa nakon pandemije“, te „Kako pokrenuti i voditi online prodaju“.\n“Projekat “Pravi Lider” nastao je iz potrebe da pomognemo našim klijentima ali i kompletnoj maloj privredi u\nnašoj zemlji da se oporavi od krize uzrokovane pandemijom korona virusom. Tako smo između ostalog\norganizovali niz besplatnih webinara čije smo teme definisali u saradnji sa klijentima i ekspertima iz određenih\noblasti. Vodili smo se informacijama koje smo dobili od klijenata, odnosno njihovim oblastima interesovanja\nte odabrali niz izuzetno aktuelnih sadržaja.\nVjerujem da su naši klijenti izvukli određene benefite u ovoj razmjeni znanja i iskustva i da će im ove i sve naredne edukacije pomoći u budućem poslovanju, kazao je direktor MKF Lider Džavid Sejfović i dodao da mu je posebno drago to što su već nakon prvog webinara dobili mnoge pohvale od svojih klijenata, ali i drugih kolega iz mikrokreditne industrije.\n„Teme su zaista zanimljive i korisne za nas male poduzetnike, ovo je jedinstvena prilika da dođem do vrijednih\ninformacija, znanja i vještina koje nastojim da primjenim u svom biznisu. Iako mi nedostaje vremena, jer u\nsvom salonu radim sama, uz LIDER-ovu podršku kroz edukacije i mentorstvo, vjerujem da ću uspjeti značajno\nunaprijediti svoje poslovanje, pogotovo u ovim teškim vremenima kad se svi biznisi teško nose sa\nposljedicama pandemije“, kazala je polaznica webinara Sabina Božić, vlasnica O. D. „Karma“ iz Sarajeva\nNakon tri uspješna webinara, MKF Lider će nastaviti u kontinuitetu organizovati online predavanja za sve svoje\nklijente, pa su tako već u oktobru najavljeni online seminari „Brendiranje proizvoda i usluga“ i „Kako kreirati\nvlastiti web shop“, a u novembru i o temi „Kako aplicirati na grantove za bespovratna sredstava“.\nTreba napomenuti da će MKF Lider također nastaviti i sa promocijom usluga i proizvoda svojih klijenta i\nnefinansijskih usluga savjetovanja, a u planu je i kreiranje jednistvene online platforme za lakše umrežavanje,\nedukaciju i promociju malih biznisa u BiH.\nLIDER je stalna podrška poduzetnicima i poljoprivrednicima putem, za njih posebno kreiranih, finansijskih i nefinansijskih usluga\nza podršku biznisu i poljoprivredi, te pokretanje poslovne aktivnosti u fazi realizacije poslovne ideje. Poduzetnici i poljoprivrednici\nimaju mogućnost koristiti LIDER-ovu podršku u poslovnom i finansijskom savjetovanju, promociji biznisa, edukaciji, uvezivanju i umrežavanju s ciljem razvoja i unaprijeđenja njihovog biznisa. LIDER također nudi i posebno povoljne uvjete finansiranja projekata adaptacije stambenih objekata, kao i projekata energetske efikasnosti u domaćinstvima.\nBroj LIDER-ovih zadovoljnih klijenata, postignuti efekti na polju razvoja zajednice, ekonomije i poduzetništva, poboljšanja životnog standarda, te brojne uspješne priče klijenata, dokaz su LIDER-ovih nastojanja da u poslovanju bude puno više od finansijske institucije, odnosno institucija odgovorna prema društvu, zajednici i klijentima.\nLIDER je već dugi niz godina primjer finansijske institucije koja u svom radu poštuje principe društveno odgovornog poslovanja i veliku pažnju posvećuje razvoju zajednice u svim segmentima. Svojih sedamnaest godina postojanja LIDER je obilježio nizom uspješnih projekata podrške lokalnim sportskim klubovima i udruženjima građana koja promoviraju afirmaciju mladih i njihovo angažovanje kroz sport, društveno korisni rad i volonterizam, kulturnim manifestacijama, ekološkim akcijama, te pomoći ugroženim kategorijama stanovništva na cjelokupnom\nTeme:besplatni webinari, izdvojeno, MKF LIDER, organizacija


Enisa Hajdarević Šojko | Muzikološko Društvo Federacije Bosne i Hercegovine\nEnisa Hajdarević-Šojko diplomirala je na Teoretsko-pedagoškom odsjeku Muzičke akademije u Sarajevu 1991. godine. Poslije studija radila u Muzičkoj školi Vogošća (nastavnik harmonike), tokom rata u Osnovnoj Muzičkoj školi “Mladen Pozajić” u Sarajevu, te u Srednjoj medicinskoj školi (profesor istorije muzike). Na Radiju Bosne i Hercegovine počela sarađivati u aprilu 1994, a u stalni radni odnos primljena u januaru 1995.\nObavljala je poslove Urednika redakcije narodne muzike, a od 2000. godine radi kao muzički producent na BH radiju 1. Kao zamjenica glavog urednika Muzičkog programa od 29. maja do 08. juna 2002. godine u Bostonu bila je učesnik menadžmentskog programa za medije koji su organizovali “the WBUR group” u korporaciji sa “Voice of America”. Radila je i radi sve forme radijskog izraza (od usnimavanja i planiranja muzičkih play-lista, uređivanja i vođenja emisija do realizacije najkompleksnijih živih prijenosa muzičkih događaja kod nas) kao i u TV formama (učesnik raznih muzičkih emisija i urednik nekoliko TV reportaža – “Sevdah u Mađarskoj”, “Retrospektiva festivala narodne muzike u Lukavcu od 1994. do 1997. godine”, “Zvuci iz Kalesije”…). Takođe je uspješno organizovala koncert izvorne muzike i izložbu rukotvorina “BH radio 1 sa izvora” 2006. godine sa preko 100 učesnika iz cijele Bosne i Hercegovine sa kojima je sarađivala u serijalu emisija “Selu u pohode”. Godine 2012. uz saradnju sa Muzikološkim društvom FBIH, USOFFTU u BIH/Section CIOFF u BiH i Bosanskom medijskom grupom organizovala sličan događaj koji je okupio učesnike emisija “Selu u pohode” sa prostora naše zemlje, te eminentne goste učesnike svjetskog muzikološkog simpozija. Još uvijek radi na BH radiju 1 kao urednik i voditelj emisija “Narodu narodna”, “Sevdah u vremenu”, “Selu u pohode” i “Folk top”, a uređuje i emisiju ramplisažnog tipa “Predah uz sevdah”.


Opštine traže pomoć od Vlade za rivolving fond: Nema para ni da se prijave za EU - Vijesti.me\nPOLA MILIONA EURA NIJE DOVOLJNO\nProblem opština je što svojim novcem (koji uglavnom nemaju) finansiraju projekat do trenutka dok im ga EU ne refundira Edit\nMarija Mirjačić 27. februar 2018, 15:37 ažurirano 31. januar 2019, 23:07\nVlada je ovogodišnjim budžetom obezbijedila pola miliona eura opštinama kako bi one mogle da konkurišu za bespovratni novac iz evropskih fondova za kapitalne i strateške projekte. Ta suma nije dovoljna, jer opštinama treba dva miliona eura pomoći da bi iskoristile trenutne povoljnosti koje im nudi EU.\nKako je objašnjeno "Vijestima" iz Zajednice opština (ZO), da bi lokalna vlast mogla da koriste novac iz evropskih fondova za svoje projekte mora da učestvuje u njihovom predfinansiranju i u tom dijelu im je potrebna pomoć. Ona podrazumijeva da Vlada formira rivolving fond iz kojeg bi se davale kratkoročne pozajmice opštinama u procesu pripreme i implementacije projekata koje finansira EU.\nIz ZO su objasnili da je njihov problem u korišćenju novca iz EU fondova taj što one moraju same da predfinansiraju najčešće i do 90 odsto iznosa EU doprinosa (bespovratni novac), odnosno da sopstvenim novcem finansiraju projektne aktivnosti do trenutka dok im EU ne refundira novac.\n”Ta refundacija traje i do godinu u redovnoj proceduri, što predstavlja veliko opterećenje za budžete opština. To, naročito, imajući u vidu tešku finansijsku situaciju u kojoj se nalazi većina opština i činjenicu da se više od dvije trećine opština nalazi u u procesu finansijske konsolidacije” istakli su iz ZO.\nOpštine su još 2016. godine uputile dopis izvršnoj vlasti da se formira fond.\nIz ZO su kazali da formiranje tog fonda za predfinansiranje projekata EU definisano kao straterški cilj reforme javne uprave od 2016. do 2020. godine.\n“Procjena ZO je da inicijalni ulog koji bi bio dovoljan za aktuelni pretpristupni period iznosi oko dva miliona miliona eura. Ovogodišnjim budžetom je opredijeljeno pola miliona eura za rivolving fond kroz transfere opštinama”, kazali su u ZO.\nZa formiranje rivolving fonda treba da se stvore zakonski uslovi, tako da se u ovoj godini planira izmjena zakona o finansiranju lokalne samouprave kojim bi se definisalo formiranje fonda i uslovi za korišćenje njegovog novca. ZO je već pripremila nacrt izmjena. Smatraju da oni moraju biti nezaobilazni partner Vlade za rješenje tog pitanja, što je od velikog značaja za državu i njen put pristupanja EU, a posebno za unapređenje kvaliteta života građana.\nU vezi tog pitanja, kako kažu u ZO, u proteklom periodu imali su intenzivnu saradnju sa Ministarstvom evropskih poslova, a podsjećaju da je premijer Duško Marković u maju prošle godine u okviru premijerskog sata najavio formiranje fonda.\n“U okviru finansijske perspektive EU od 2014. do 2020. godine opštinama je na raspolaganju značajan bespovratni novac, a prošle su i kroz program jačanja kapaciteta u korišćenju EU fondova”, kazali su u ZO.\nObjasnili su da, s obzirom na intenzitet EU integracija Crne Gore i već izvjesniji vremenski period u kojem će država postati članica EU, opštinama će biti dostupni novi fondovi, sa mnogo većim iznosima bespovratne podrške.\n“Time i izazov predfinansiranja postaje značajniji za sve opštine u Crnoj Gori”, ocijenili su u ZO.\nOpštine od 2007. godine dobile 46,7 miliona iz EU fondova\nIz ZO su rekli da su opštine od 2007. ostvarile podršku iz Instrumenta pretpristupne podrške u vrijednosti od 46,6 miliona eura.\nOd te sume 37,7 miliona je kroz 21 infrastrukturni projekat iz nacionalnih programa i 8,9 miliona eura kroz 46 projekata prekogranične i transnacionalne saradnje.\n“Trenutno, u okviru nove finansijske perspektive od 2014. do 2020. godine opštine su uključene u realizaciju 21 projekta u programima trilateralne i transnacionalne saradnje, gdje ukupna vrijednost odobrenog bespovratnog novca EU iznosi oko 3,5 miliona eura”, kazali su u ZO.


Vakcine donose rast, dobru ekonomiju i zdravlje – Lajk.rs\nPARIZ – Predsednik Srbije Aleksandar Vučić rekao je večeras da je radostan što će do marta Srbija dobiti novu količinu od milion vakcina, a možda i više, jer je to veoma bitno za spašavanje života, ali i ekonomiju.\nVučić je, za TV Pink iz Pariza, kazao da postoji mnogo zemalja u svetu koje nemaju ni jednu vakcinu, a Srbija već mesec i koji dan vakciniše.\nSvakog dana vakcinacijom spašavate živote, podižete ekonomiju. U svetu se vodi rat za vakcinu, koja je postala važnija od raketa i svega drugog. Vakcine donose rast, dobru ekonomiju, slobodan život i zdravlje ljudi, poru7čio je on.\nPreneo je da je u Beogradu vakcinisano oko 125.000 ljudi, da je Niš najbolji po glavi stanovnika sa 24.000, dok će Novi Sad morati da popravi rezultat.\nPročitajte još... TENISER GLUMIO DA JE NA APARATIMA, PA SAHRANIO SEBE: Urugvajac izludeo u australijskom karantinu! VIDEO\nU Kragujevcu vakcinisano je 15.000 ljudi.\nUkazao je i na to da je prosečna starost imunizovanih u Srbiji 65,4 godine, a nešto je niži procenat u velikim gradovima između 62,8 i 63 godine.\n“To su godine koje smo zeleli da gađamo jer spadaju u najugroženije ne racucnajući na zdravstvene radnike, vojnike I policajce, naglasio je Vučić.\nUpitan od koga dobijamo novu količinu od million vakcina, Vučić je rekao da to ne može da kaže, ali ističe da je za tu količinu dobio uveravanje od onih koji ga nikada nisu prevarili i nikada nisu izvrgli nijedan dogovor.\nPrvi smo po stopi rasta I drugi po nivou vakcinisanja, važno je da budemo u vrhu Evrope u svemu, rekao je on.\nSsto se tiče njegovog videa kojim je obavestio građane o novoj količini vakcina, izvinio se što je bio neuobičajeno odeven.\n“Bio sam mnogo radostan i želeo tu radost da podelim. Nisam pričao o ugovorima za 11 miliona vakcina koji imamo. Međutim nema tih vakcina, biće ih tek kada dođu”, zaključio je Vučić.


Graditi i jačati institucije Srpske – Zvornik Danas\nNaslovna/izbor urednika/Graditi i jačati institucije Srpske\nZVORNIK – Predsjednik Vlade Republike Srpske Željka Cvijanović rekla je danas u Zvorniku da moramo da gradimo i jačamo institucije Republike Srpske.\n„Moramo da razumijemo da je naš zadatak, bez obzira da li se nalazimo na nekoj od pozicija na bilo kom nivou, da imamo samo jedan cilj – to je jaka Republike Srpska, zato što je Srpska garant, ne samo naših života, nego i budućnosti o kojoj svi volimo da pričamo“, rekla je Cvijanovićeva na sveanoj akademiji, povodom 21, maja – Dana grada Zvornika.\nOna je naglasila da budućnost znači da hoćemo da organizujemo svoju porodicu, da hoćemo da živimo nesmetano, da hoćemo da nam se školuju djeca, da za našu djecu otvaramo radna mjesta, da imamo institucije koje će biti i bolje i jače i na usluzi svojim građanima.\n„To je ono što treba da nas drži zajedno, razumijevši naravno da je Republika Srpska ambijent u kome možemo da ostvarujemo i svoja prava i svoje želje, ali isto tako i Republike traži od svakogha nas da imamo utvrđene obaveze“, rekla je premijer Republike Srpske.\nPodsjetivši da je više od tri godine predsjednik Vlade Republike Srpske i da je prehodno obavljala poslove ministra, Cvijanovićeva je naglasila da se zaista sa strahopoštovanjem odnosila i odnosi prema Republici Srpskoj i njenom institucionalnom životu.\n„Ako nemate u sebi svijest da nešto volite i poštujete do te mjere da se plašite da li će savki vaš korak biti ispravan ili nesipravan, tu nema ni dobrog posla“, rekla je ona.\nCvijanovićeva je rekla da voli da koristi termin „izazov“, koji su nam nametnuli stranci, i dodala da se mi suočavamo sa velikim izazovima, odnosno problemima.\n„Izazov jeste jednako problem. Ali problemi, koji su politike i ekonosmke prirode, pokazuju i neku žilavost i ja se zahvaljujem svim onim provrednicima koji su uspijevali svih ovih godina ekonomske krize da organizuju poslovne aktivnosti, da obezbjede ljudima plate, da rješavaju svoje obaveze, iako, moramo da budemo realni to nije ni malo lako“, rekla je Cvijanovićeva.\nIstičući da su privrednici bili uporni u svojim poslovnim aktivnostima i da su se, kada je to trebalo obraćali Vladi Republike Srpske, Cvijanovićeva je istakla da je Republičlka vlada intervenisala i pomagala da se održi privredni život, a to znači i cjelokupan život Republike Srpske.\njaca srpska zeljka cvijanovic zvornik\nRafting klub „Eko Drina“ gradi marinu na Zvorničkom jezeru\nKabinet predsjednice donirao novac za izgradnju Dnevnog centra


Zajednička izjava iz RS ide na sve značajne adrese u svet\nTanjug 18. decembra 2021. 07:38\nBANJALUKA – Pozivamo na poštovanje zakonitosti i Ustava BiH, poruka je sa sastanka sadašnjih i bivših funkcionera Republike Srpske, koji je održan u Narodnoj skupštini.\nZa nekoliko dana, kaže predsednik Parlamenta Srpske Nedeljko Čubrilović, biće napisana zajednička izjava o osudi kršenja Opšteg okvirnog sporazuma za mir u BiH i odbrani demokratskih vrednosti i načela parlamentarizma, a čiji je cilj da upozori međunarodnu zajednicu o stanju u BiH.\nZajednička izjavu, koju će u petak potpisati svi učesnici, biće poslata na sve značajne adrese u svetu, od UN do diplomatskih predstavništava, prenosi RTRS.\n„Želimo da ih upoznamo sa situacijom jer imamo osećaj da nisu dovoljno informisani, a komentarišu razne odluke. Republika Srpska je imala i do sada inicijative, kao što su pozivi na razgovor unutar političkih subjekata BiH, da se predlože neka rešenja jer postoje neka koja su neodrživa“, rekao je Čubrilović.\nRekao je i da su neki zakoni i odluke Ustavnog suda, kao i poslednja odluka Visokog predstavnika bili povod za današnji sastanak, a da je cilj da se upozori na postojeće odnose unutar BiH.\n„Želja su nam unutarstranački razgovori i zajednička rešenja unutar institucija BiH koja će približiti i oslikati našu stvarnost sa najvećim stepenom zadovoljstva za sve građane BiH“, naveo je Čubrilović i poručio da samostalnost i sloboda nemaju cenu.\nNSRS je saopštila da je predsednik Parlamenta bio domaćin nekadašnjim predsednicima Skupštine RS, predsedavajućim Parlamentarne skupštine BiH i Doma naroda Parlamentarne skupštine BiH iz Republike Srpskea, a sa kojima je razgovarano o aktuelnom političkom trenutku i naporima koje RS čini kako bi se sve otvorene teme i problemi rešili dijalogom, uz uvažavanje svih strana u BiH.


Vesti online / Vesti / Svet / Pakleni plan Amera: Atomska bomba za Sovjetski Savez\nAmeričke vlasti su tokom Hladnog rata bile spremne da upotrebe nuklearno oružje, i to ne samo kako bi se smanjio vojni i industrijski potencijal SSSR-a već i u cilju masovnog ubistva sovjetskih građana, navodi se u članku lista "Njujork tajms".\nHladni rat umalo prerastao u pravu tragediju: Amerikanci planirali da "zbrišu" SSSR\nNovinari tog američkog lista imali su uvid u ranije tajne dokumente, koji su prvi put otkriveni u Nacionalnom arhivu SAD, prenosi Sputnjik. U materijalima iz 1959. godine postoji spisak ciljeva koje je Vašington bio spreman da gađa nuklearnim oružjem, a koji su se nalazili u SSSR-u, jednom broju zemalja Istočne Evrope i Kini.\n* Zamalo otvoreni sukob SSSR i SAD: Svet 1983. bio na ivici nuklearnog rata\nNa primer, američka vojska je u Moskvi izdvojila 179 ciljeva, koji su bili predviđeni za "sistematsko uništavanje" nukleranim oružjem u slučaju rata, u Sankt Peterburgu - 145, u Istočnoj Evropi - 91. Mnogi od ovih objekata bili su industrijski kompleksi i vladine zgrade. Medu ciljevima u svakom gradu nalazi se i "stanovništvo", navodi Sputnjik.\n- To zaista iznenađuje, kad vidite da su kao mete birani centri gde je koncentrisano stanovništvo - citira list naučnog saradnika Univerziteta "Džordž Vašington" Vilijama Bura, koji je 2006. godine u Nacionalni arhiv SAD i poslao zahtev za dobijanje ovih dokumenata.\n"Njujork tajms" dodaje da se radi o planu koji je bio pripremljen pre vremena interkontinentalnih raketa koje se lansiraju sa podmornica. U to vreme su za dostavu nuklearnog oružja najviše korišćeni bombarderi.\nList takode navodi podatke po kojima su Sjedinjene Države u velikoj meri bile ispred SSSR-a: raspolagale sa 10 puta većim nuklearnim arsenalom i pokušavale da svog neprijatelja okruže što većim brojem baza sa bombarderima.\nSreda 23.12.2015. 16:13\nTo mozete sad_evropi u sup-ak ucerati!!


KONKURS ZA NAJBOLjEG STUDENTA HEMIJE\ndatum postavljanja: 13.6.2018 Računarski centar\nFond "Ana Bjeletić i Ivan Marković" raspisuje konkurs za najboljeg studenta hemije za školsku 2016/2017. godinu. Na konkurs se mogu prijaviti svi oni koji su diplomirali (stari program) ili završili Master studije na Departmanu za hemiju Prirodno-matematičkog fakulteta u Nišu u periodu od 01. 10. 2016. do 01. 10. 2017. godine, a sa prosekom ocena većim od devet.\nRangiranje prijavljenih kandidata će biti izvršeno na osnovu proseka ocena na studijama (u slučaju osnovnih i master studija, prosek se odnosi na srednju ocenu svih ispita sa oba nivoa studija), dužine studiranja, aktivnosti izvan predviđenog kurikuluma i rezultata testa znanja. Test znanja će obuhvatati sve glavne oblasti hemije (opšta, fizička, neorganska, organska hemija i biohemija) i biće održan u četvrtak 05.07.2018. godine (tačno vreme i mesto održavanja testa biće naknadno objavljeni).\nSvi zainteresovani kandidati svoje prijave (popunjeni upitnik, fotokopiju indeksa, kao i eventualnih pohvalnica, diploma i objavljenih naučnih radova/saopštenja sa naučnih skupova) mogu dostaviti ili putem mejla (nikoradulovic@yahoo.com) ili lično (zgrada Filozofskog fakulteta, prvi sprat, Laboratorija 117).\nUkoliko je kandidat koji bude proglašen najboljim studentom hemije od strane Fonda upisao doktorske studije na Departmanu za hemiju Prirodno-matematičkog fakulteta u Nišu, odlukom Saveta Prirodno-matematičkog fakulteta biće oslobođen plaćanja svih naknada za prijavu ispita i studentskih istraživačkih radova tokom trajanja doktorskih studija.


Odbornici Skupštine grada sutra bi trebalo da usvoje izmenu plana detaljne regulacije za područje privredne zone "Auto-put" u okviru Bloka 53, kojom bi to bilo omogućeno, a namera je proširenje komunalnih površina za izgradnju dodatnih sadržaja "Veletržnice".\nKako se navodi u izmeni PDR za Blokove 42 i 48 u okviru Bloka 53, cilj izrade plana je proširenje komunalnih površina, podizanje nivoa urbaniteta ove komunalne celine, kao i opremanje infrastrukturom.\nKako za "Novosti" objašnjava Marko Stojčić, gradski urbanista, Veletržnica treba da postane nacionalna i treba joj veća površina.\nVELETRŽNICA se trenutno nalazi u vlasništvu Grada i prostire se na 17 hektara. Kako je ranije najavljeno, ideja je da Grad sa državom napravi nacionalnu veletržnicu. S tim u vezi, definisaće se proširenje i izgradnja novih hala, kako bi postala mesto za plasman poljoprivrednih proizvoda iz Beograda u druge zemlje.\n- Zbog toga se i radi izmene, biće potrebno više prostora. Suština je da "Buvljak" i Veletržnica budu jedna celina, a deliće ih samo ulica, saobraćajnica T6 - navodi Stojčić.\nU martu ove godine, na Skupštini grada usvojen je PDR za blok između Ulica Marka Čelebonovića, saobraćajnice T6, novoprojektovane saobraćajnice u privrednoj zoni "Auto-put", na osnovu kog bi se "Otvoreni tržni centar" ili popularni "buvljak" preselio na novu adresu na Bežanijskoj kosi. Uporedo sa ovim planovima radiće se i na idejnom rešenju, a očekuje se, da ove godine budu usvojeni planovi a da sledeće godine počne izgradnja.\nBeograd veletržnica privredna zona Odbornici Skupštine grada


Vojni sindikat protestovao ispred Ministarstva odbrane\nBeta 27. novembra 2016. 13:30\nVojni sindikat Srbije održao je danas protest u Beogradu zbog, kako je navedeno, teškog socijalnog i materijalnog položaja pripadnika vojske sa kojeg su optužili Generalštab i Ministarstvo odbrane da su svojim neodgovornim potezima urušili sposobnost oružanih snaga i samo ove godine naveli oko 1.000 ljudi na napusti vojsku.\nNa skupu ispred zgrade Ministarstva odbrane, predsednik Vojnog sindikata Srbije Novica Antić rekao je da pripadnike vojske ne može da zadovolji najava Ministarstva odbrane da neće biti opuštanja jer će, ukoliko se tako nastavi, svi pripadnici oružanih snaga sami otići zbog malih plata i dnevnica, kao i loših uslova rada.\nOn je ocenio da takve gubitke, od oko 1.000 ljudi, vojska ne bi imala ni da je ratovala cele godine i da takav odliv kadrova negativno utiče na stanje u Vojsci Srbije.\n„Premijer je rekao da ne može da da više od pet odsto. Mi ne radimo za premijera nego za državu Srbiju“, rekao je Antić i dodao da se u Ministarstvu odbrane mnogo novca troši nepotrebno i nenamenski, poput izdvajanja više miliona dinara za nevladine organizacije, i da bi taj novac mogao da bude iskorišćen za unapredjenje standarda pripadnika vojske.\nOn je optužio Generalštab da je na sve načine pokušavao da sabotira veće prisustvo pripadnika vojske na protestu i da je pred vojskom čitano obaveštenje da je taj protest uperen protiv države, kao i da su mnogi članovi sindikata danas dobili poziv da se jave na dužnost u svoje jedinice, kako bi bili sprečeni da dodju na protest.\nAntić je dodao da je, nakon informacije o nestanku odredjene količine oružja u vojnom magacinu, naredjeno da se pojačaju straže kod vojnih objekata ali je upitao ko će da drži stražu kada svi odu iz vojske zbog malih plata.\nOn je, medjutim, dodao da Vojska Srbije nije u štrajku već da redovno izvršava sve svoje zadatke i da ničija bezbednost nije ugrožena zbog protesta.\nPredsednik Policijskog sindikata Srbije Veljko Mijailović rekao je da je normalno da sindikat policije podrži kolege iz vojske, jer imaju iste probleme, i kritikovao pritiske koji su dolazili iz Generalštaba, naročito navodne informacije da je pripadnicima vojske prećeno da će im poslati organizovane navijačke grupe da prekinu skup.\n„Pretite da ćete dovesti navijačke grupe? Da na pripadnike snaga bezbednosti dovedete ološ koji truje našu decu i koji mi hapsimo? Pa dovedite“, rekao je Mijailović i dodao da to nije politički skup uperen protiv Vlade i države već skup kojim oni žele da skrenu pažnju na težak položaj i probleme sa kojima se organi bezbednosti susreću.\nPredstavnik Udruženja vojnih penzionera Jovo Tamburić ocenio je da je sistem odbrane urušen u prethodnom periodu uticajem „raznih NATO kursista i MMF reformatora“, ali da taj proces nije okončan ni nakon 2012. godine, već da je naprotiv nastavljen, i to u trenutku kada se drastično povećavaju vojni budžeti susednih zemalja.\n„Hoćemo da delimo sudbinu svog naroda. Ali naš narod su i oni zaposleni u Narodnoj banci Srbije, u Naftnoj industriji Srbije, i poslanici u skupštini i članovi raznih agencija i brojni tajkuni“, rekao je Tamburić.\nNakon protesta ispred zgrade Ministarstva odbrane, učesnici su prošetali do zgrade Generalnog sekretarijata predsednika Srbije, jer je predsednik Srbije i vrhovni komandant oružanih snaga, gde su uručili papir sa svojim vidjenjem problema i zahteve koji se tiču poboljšanja materijalnog položaja pripadnika vojske.\nOdgovarajući na pitanja predstavnika pojedinih televizija i novina, predstavnici vojnog i policijskog sindikata negirali su tvrdnje da su povezani sa bilo kakvim nevladinim i drugim domaćim i stranim organizacijama, pojedinim medijima iz Srbije koji se ističu kritičkim stavom prema Vladi, kao i sa fondovima iza kojih stoje Soroš ili Rokfeler i pozvali te medije da slobodne objave ako imaju suprotne informacije.\nNa skupu je učestovovalo oko 2.000 ljudi.\nObičan Srbin pre 2 godine\nPa naravno, dovešće svoje drugare iz navijačkih grupa, koje maze i paze i čuvaju za ovakve prilike. A o kakvoj vojsci mi pričamo, imamo samo oficire i podoficire, gde su vojnici? Cirkus država,…\nAMS: Pojačan saobraćaj na svim putnim pravcima\nSat čekanja na magistralnom putu od Požege do Užica\nZa nekoliko godina u Beogradu četiri kule više od 100 metara\nNa placu „Lidla“ u Paraćinu groblje iz bronzanog…\nVOICE: Informativne emisije Prvog programa RTV-a skoro niko…


grupa sever | Sport In - Part 5\nKošarkaši Srema su dobili trećeligaški derbi Vojvodine koji je odigran u Novoj pazovi.\tPročitaj više\nDebeljača slavi šampionke jeseni\nObjavio: andjelkodana: 30 novembra, 2019 U: Prva liga Srbije grupa Sever rukometašice, RukometTagovi: dolovo, grupa sever, halas jožef, jadran, mladost, mokrin, petrovaradin, proleter, prva liga, radnički, rukometašice, sloven, spartak, srem, temerinNema komentara\nNajbolji tim jeseni na prvoligaškoj sceni Vojvodine su rukometašice Spartaka.\tPročitaj više\nBK pred jesenjom titulom !?\nObjavio: andjelkodana: 30 novembra, 2019 U: Prva liga Srbije grupa Sever rukometaši, RukometTagovi: apatin, banatski karlovac, crvena zvezda, dolovo, grupa sever, hwercegovina, inđija, jabuka, mladost tsk, nova pazova 1957, potisje pleteks, prva liga srbije, radnički 1958, rukometaši, somborelektroNema komentara\nRukometaši Banatskog karlovca su dobili derbi poslednjeg jesenjeg prvoligaškog kola.\tPročitaj više\nStara Pazova – Omladinac 106: 61\nObjavio: andjelkodana: 25 novembra, 2019 U: Košarka, PMRL Sever, VestiTagovi: grupa sever, hajduk, jedinstvo, mladost veternik, nova pazova, omladinac, pmrl, sloboda, srem, star, stara pazova, topola, vrbas, železničarNema komentara\nHala sportova „Park“ u Staroj pazovi je bila domaćin poslednjoj odigranoj utakmiciosmog kola Prve regionalne lige – Sever.\tPročitaj više\nŠiđanima slatka Jabuka\nObjavio: andjelkodana: 24 novembra, 2019 U: Prva liga Srbije grupa Sever rukometaši, RukometTagovi: apatin, banatski karlovac, crvena zvezda, dolovo, grupa sever, hwercegovina, inđija, jabuka, mladost tsk, nova pazova 1957, potisje pleteks, prva liga srbije, radnički 1958, rukometaši, somborelektroNema komentara\nRukometaši šidskog Radničkog 1958 su u derbiju prvoligaškog kola zaustavili Jabuku.\tPročitaj više\nSremicama derbi kola\nObjavio: andjelkodana: 24 novembra, 2019 U: Prva liga Srbije grupa Sever rukometašice, RukometTagovi: dolovo, grupa sever, halas jožef, jadran, mladost, mokrin, petrovaradin, proleter, prva liga, radnički, rukometašice, sloven, spartak, srem, temerinNema komentara\nRukometašice Srema su dobile prvoligaški derbi kola savladavši gostujući sastav Halas jožefa.\tPročitaj više\nVrbašani lako sa novosadskom zvezdom\nObjavio: andjelkodana: 24 novembra, 2019 U: Košarka, PMRL SeverTagovi: grupa sever, hajduk, jedinstvo, mladost veternik, nova pazova, omladinac, pmrl, sloboda, srem, star, stara pazova, topola, vrbas, železničarNema komentara\nKošarkaši Vrbasa su ostvarili još jednu pobedu na gostovanju u Prvoj regionalnoj ligi.\tPročitaj više\nInđija i BK u korak\nObjavio: andjelkodana: 23 novembra, 2019 U: Prva liga Srbije grupa Sever rukometaši, RukometTagovi: apatin, banatski karlovac, crvena zvezda, dolovo, grupa sever, hwercegovina, inđija, jabuka, mladost tsk, nova pazova 1957, potisje pleteks, prva liga srbije, radnički 1958, rukometaši, somborelektroNema komentara\nRukometaši Inđije i Banatskog karlovca čvrsto drže vrh prvoligaške tabele.\tPročitaj više\nSpartak grabi ka jesenjoj tituli\nObjavio: andjelkodana: 23 novembra, 2019 U: Prva liga Srbije grupa Sever rukometašice, RukometTagovi: dolovo, grupa sever, halas jožef, jadran, mladost, mokrin, petrovaradin, proleter, prva liga, radnički, rukometašice, sloven, spartak, srem, temerinNema komentara\nRukometašice rumskog Slovena su izgubile prvoligaški derbi na svom terenu.\tPročitaj više


Sokolac: 11 sjemenskih paketa za porodice poginulih boraca - Trebevic.net\nSokolac: 11 sjemenskih paketa za porodice poginulih boraca\nAgrarni fond grada Istočno Sarajevo podijeliće danas na Sokocu 11 sjemenskih paketa za porodice poginulih boraca, socijalne kategorije i nezaposlene, rekla je Srni direktor ovog fonda Ivana Novaković.\nOna je naglasila da paket vrijednosti 100 KM sadrže 50 kilograma sjemenskog krompira i dva kilograma luka, te da će za 15 dana biti podijeljeni i paketi sadnog materijala za plasteničku proizvodnju, u kojima je rasad paprika i paradajza.\nSjemenski paketi će biti podijeljeni na poligonu kod knežinskog raskršća od 14.30 časova.\nKorisnici ovog vida pomoći prijavili su se na javni poziv koji je ranije objavio Agrarni fond grada Istočno Sarajevo.\nOd 15. juna za odmor u Srpskoj turistički vaučeri u iznosu od 100 KM Dvoje povrijeđeno u masovnoj tuči na Palama Pale: Kamera rasvijetlila pucnjavu u gluvo doba noći Sedmogodišnja djevojčica oštetila 37 automobila Uhapšen pripadnik Granične policije Marku Pavloviću iz Pala hitno potrebna pomoć


Bojana Vunturišević održaće koncert u subotu, 19. maja 2018. (21h) u sali Amerikana Doma omladine Beograda. Ulaznice su u pretprodaji preko EVENTIM mreže, po ceni od 600 dinara.\nBojana Vunturišević je ozbiljno ime savremene srpske pop scene, sveža šarmantna ženska snaga na njoj i autorka nekih od najpevljivijih pesama u poslednje vreme. Njen debi album „Daljine“ (Mascom), koji se pojavio krajem prošle godine, s pravom je privukao dosta pažnje publike i kritike zaraznim hitovima, kakvih dugo nije bilo na našem tržištu! Odavno nije bilo veće mlade ženske nade među našim pop autorima, što je posebno intrigantno, obećavajući uzbudljiv razvoj dešavanja u skoroj budućnosti.\nDo nedavno, Bojana Vunturišević bila je „nekadašnja pevačica benda Svi Na Pod“, u kome je svojevremeno počela karijeru, osvojila srca publike i proslavila se kao frontwomen. Sada je dovoljno da se „malo, malo“ zapeva i ljudi prepoznaju veliki hit „Kese, Etikete“ sa njenog prvog izdanja, koje su kritičari svrstali u top tri regionalna albuma za prethodnu godinu. U međuvremenu „Kese, Etikete“ proglašena je hitom 2017. godine, i broji preko milion pregleda na YouTube-u, dok je video za pesmu „Noćni program“ proglašen najboljim spotom u protekloj godini. Mediji je upoređuju sa svetski popularnom Lorde, a sve više je prisutna na muzičkim festivalima širom Balkana.\nOva mlada dama vrsnog vokala, ali i jedinstvene harizme, koja se manifestuje kroz sada već prepoznatljiv nastup u kome kombinuje lični šarm, nesvakidašnje originalne plesne pokrete i koreografiju koja uvek prati koncertno izvođenje pesama, ne ostavlja nikog ravnodušnim. Veliki koncert u sali Amerikana Doma omladine Beograda, kojim se promoviše njen prvi album, biće prilika da se i najšira publika uveri u činjenicu da je domaća scena dobila jedan pravi moderni pop biser.\nBojana je poznata kao posvećena umetnica, koji dugo radi na svojim kompozicijama, a vreme u studiju i na sceni provodi gotovo isključivo sa prijateljima. Tako je producent albuma Ivan Marinković Bambi, ujedno i deo benda sa kojim Bojana nastupa, dok je član sastava, producent elektronske muzike i izvođač, Marko Milošević, prepoznatljiv već godinama po svom umetničkom akronimu MKDSL. Ovom triju na bini se često priključuje saksofonista Jamal al Kiswani, Bojanin kolega iz nekadašnjeg benda, ali i misteriozne “Žene Kose” sa kojima se izvodi nova himna bratstva i jedinstva, pesma “E70”.\nPrisna, topla i nostalgična atmosfera druženja obavija Bojaninu muzičku ličnost gde god da se pojavi – ona lansira sobni cool styling koji vraća muzici preko potrebnu zavodljivost što je iz nje davno iščezla. Pustimo zato Bojanu da nas vodi u “Daljine“!\nRambo se priključio koncertu "Hajde sanjaj me sanjaj"\nLegendarni Rambo Amadeus pridružio se muzičarima koji će povodom 60. rođendana Vlade Divljana nastupiti 10. maja (20:30) na koncertu “Hajde sanjaj me, sanjaj” u beogradskom Sava centru. Na koncertu će nastupiti ...


Počelo obilježavanje 24 godine od zločina u Dobrovoljačkoj – Zvornik Danas\nNaslovna/VIJESTI/Društvo/Počelo obilježavanje 24 godine od zločina u Dobrovoljačkoj\nZvornik Danas Send an email 3. maja 2016\nISTOČNO SARAJEVO – Služenjem parastosa u Crkvi Svetog velikomučenika Đorđa u Miljevićima u Istočnom Novom Sarajevu počelo je obilježavanje 24 godine od stradanja pripadnika JNA u sarajevskoj Dobrovoljačkoj ulici.\nParastosu prisustvuje ministar rada i boračko-invalidske zaštite Republike Srpske Milenko Savanović, koji je na čelu Odbora Vlade Republike Srpske za njegovanje tradicije oslobodilačkih ratova, direktor Republičkog centra za istraživanje rata, ratnih zločina i traženje nestalih lica Milorad Kojić, potpredsjednik Narodne skupštine Srpske Nenad Stevandić, savjetnik predsjednika Republike Miladin Dragičević, predstavnici opštinskih boračkih organizacija i porodice stradalih.\nNakon parastosa, u 10.00 časova predviđen je polazak autobusa za federalno Sarajevo i mirna šetnja ulicom u kojoj je izvršen zločin, u kojem su prvih dana maja 1992. godine mučki ubijena 42 pripadnika JNA, 71 je ranjen, a 207 zarobljeno.\nU 10.30 časova u Sarajevu biće organizovana mirna šetnja sa prisluženim svijećama i cvijećem bivšom Dobrovoljačkom ulicom i vjerski pomen.\nUčesnike skupa će, osim pripadnika kantonalnog MUP-a, obezbjeđivati i pripadnici MUP-a Republike Srpske.\nObilježavanje 24 godine od zločina organizuje Odbor Vlade Republike Srpske za njegovanje tradicije oslobodilačkih ratova.\n24 godine dobrovoljačka obiljezavanje